ŠVENČIONIŲ RAJONO SAVIVALDYBĖS TARYBA

SPRENDIMAS

DĖL ŠVENČIONIŲ RAJONO SAVIVALDYBĖS TARYBOS VEIKLOS REGLAMENTO PATVIRTINIMO

2023 m. kovo 30 d. Nr. T-51

Švenčionys

Vadovaudamasi Lietuvos Respublikos vietos savivaldos įstatymo 16 straipsnio 2 dalies 1 punktu, 18 straipsnio 1 dalimi, Lietuvos Respublikos vietos savivaldos įstatymo Nr. I-533 pakeitimo įstatymu (įstatymo Nr. XIV-1268), Švenčionių rajono savivaldybės taryba n u s p r e n d ž i a :

1. Patvirtinti Švenčionių rajono savivaldybės tarybos veiklos reglamentą (pridedama).

2. Pripažinti netekusiu galios Švenčionių rajono savivaldybės tarybos 2019 m. rugsėjo 26 d. sprendimą Nr. T-182 „Dėl Švenčionių rajono savivaldybės tarybos veiklos reglamento patvirtinimo“.

3. Nustatyti, kad šis sprendimas įsigalioja naujai išrinktai Švenčionių rajono savivaldybės tarybai susirinkus į pirmąjį posėdį.

4. Įpareigoti Švenčionių rajono savivaldybės administraciją, paskelbus 2023–2027 metų kadencijos Švenčionių rajono savivaldybės tarybos susirinkimo datą, pranešti apie tai Teisės aktų registrui.

5. Šis sprendimas skelbiamas Teisės aktų registre.

SAVIVALDYBĖS MERAS	RIMANTAS KLIPČIUS

PATVIRTINTA

Švenčionių rajono savivaldybės tarybos

2023 m. kovo 30 d. sprendimu Nr. T-51

ŠVENČIONIŲ rajono SAVIVALDYBĖS TARYBOS

VEIKLOS REGLAMENTAS

I SKYRIUS

BENDROSIOS NUOSTATOS

1. Švenčionių rajono savivaldybės tarybos veiklos reglamentas (toliau – Reglamentas) nustato Švenčionių rajono savivaldybės tarybos (toliau – Taryba) veiklos formas ir tvarką, savivaldybės kolegijos, Tarybos komitetų darbo tvarką, nuolatinių ir laikinųjų Tarybos komisijų sudarymo tvarką, reglamentuoja Švenčionių rajono savivaldybės mero (toliau – meras) veiklą ir jo pavadavimo procedūrą, pagrindines bendravimo su gyventojais formas ir būdus, taip pat kitus klausimus, įstatymų priskiriamus šio Reglamento reguliavimo sričiai.

2. Švenčionių rajono savivaldybė yra Lietuvos Respublikos teritorijos administracinių vienetų ir jų ribų įstatymo nustatytas valstybės teritorijos administracinis vienetas, kurio bendruomenė turi Lietuvos Respublikos Konstitucijos laiduotą savivaldos teisę, įgyvendinamą per to valstybės teritorijos administracinio vieneto nuolatinių gyventojų Lietuvos Respublikos rinkimų kodekso nustatyta tvarka išrinktus Tarybą ir merą. Švenčionių rajono savivaldybė (toliau – savivaldybė) yra viešasis juridinis asmuo.

3. Taryba, meras, savivaldybės kolegija, Tarybos komitetas ir Tarybos komisija, kiti Tarybos sudaryti dariniai savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu (toliau – Vietos savivaldos įstatymas), kitais įstatymais ir įstatymų įgyvendinamaisiais teisės aktais, šiuo Reglamentu.

4. Šio Reglamento sąvokos atitinka Vietos savivaldos įstatyme vartojamas sąvokas.

II SKYRIUS

TARYBOS VEIKLOS FORMOS

5. Taryba savo įgaliojimus įgyvendina kolegialiai Tarybos posėdžiuose. Taryba svarstomais klausimais priima sprendimus ir kontroliuoja jų įgyvendinimą.

6. Tarybos veikla tarp Tarybos posėdžių tęsiama Tarybos komitetuose, komisijose, Tarybos narių frakcijose, grupėse ir mišrioje grupėje, taip pat Tarybos nariams priimant savivaldybės nuolatinius gyventojus šio Reglamento nustatyta tvarka.

7. Tarybos nariai gali jungtis į Tarybos narių frakcijas (toliau – frakcija arba Tarybos narių frakcija) ir Tarybos narių grupes (toliau – grupė arba Tarybos narių grupė).

8. Tarybos narių frakciją gali sudaryti ne mažiau kaip 3 Tarybos nariai. Tarybos narys gali būti tik vienos Tarybos narių frakcijos nariu ir tuo pačiu metu negali būti Tarybos narių grupės nariu.

9. Tarybos nariai, nesusivieniję į Tarybos narių frakcijas, sudaro Tarybos narių grupę. Tarybos narių grupę gali sudaryti ne mažiau kaip 2 susivieniję Tarybos nariai, nepriklausantys Tarybos narių frakcijai. Tarybos narių grupės narys gali būti tik vienos Tarybos narių grupės nariu ir tuo pačiu metu negali būti Tarybos narių frakcijos nariu. Tarybos nariai, nesusivieniję į Tarybos narių frakciją ar Tarybos narių grupę priklauso mišriai Tarybos narių grupei (toliau – mišri grupė arba mišri Tarybos narių grupė).

10. Tarybos narių frakcijos ir Tarybos narių grupės, mišri grupė pačios nusistato savo darbo tvarką, išsirenka vadovą.

11. Tarybos nariai, norintys įkurti Tarybos narių frakciją arba Tarybos narių grupę, apie tai deklaruoja Tarybos posėdyje viešu pareiškimu, kurį įteikia posėdžio pirmininkui.

12. Tarybos opozicija – Tarybos mažumai priklausančių ir Tarybos posėdyje viešu pareiškimu, įteiktu posėdžio pirmininkui, opozicinėmis pasiskelbusių Tarybos narių frakcijų, Tarybos narių grupių, į jokią frakciją ar grupę nesusivienijusių Tarybos narių visuma, pateikusi savo veiklos kryptis.

13. Tarybos opozicijos lyderis – ne mažiau kaip pusės Tarybos narių, priklausančių Tarybos opozicijai, Tarybos posėdyje viešu pareiškimu, įteiktu posėdžio pirmininkui, deklaruotas Tarybos opozicijai atstovaujantis Tarybos narys.

14. Pasikeitus Tarybos narių frakcijos ar Tarybos narių grupės, mišrios grupės pavadinimui, vadovui ar sudėčiai, taip pat Tarybos narių frakcijai ar grupei neatitinkant Tarybos narių skaičiaus reikalavimo ar nutraukus veiklą, sudarius koaliciją, taip pat pasikeitus opozicijos lyderiui, apie tai turi būti viešai pranešta artimiausiame Tarybos posėdyje.

III SKYRIUS

PIRMASIS TARYBOS POSĖDIS

15. Pirmasis naujai išrinktos Tarybos posėdis šaukiamas ir vyksta Vietos savivaldos įstatymo nustatyta tvarka.

16. Savivaldybės administracija yra atsakinga už tinkamą pasirengimą pirmajam naujai išrinktos Tarybos posėdžiui (turi parengti darbo vietas naujai išrinktiems Tarybos nariams bei kitiems Tarybos posėdžio dalyviams, sąlygas priesaikos priėmimui, patalpas aprūpinti garso bei įrašų aparatūra, parengti balsadėžę bei vietą slaptam balsavimui, pasirūpinti posėdžio transliacija savivaldybės interneto svetainėje). Posėdis pradedamas Lietuvos Respublikos himnu.

17. Pirmajame naujai išrinktos Tarybos posėdyje gali būti viešai paskelbti ir posėdžio pirmininkui įteikti pareiškimai dėl Tarybos narių vienijimosi į Tarybos narių frakcijas, Tarybos narių grupes, dėl Tarybos daugumos ir Tarybos opozicijos sudarymo bei opozicijos lyderio deklaravimo.

18. Pirmajame Tarybos posėdyje gali būti atliekamos tik Vietos savivaldos įstatymo 17 straipsnio 5 dalyje nustatytos procedūros.

19. Vicemeras (-ai) skiriamas (-i) ir netenka savo įgaliojimų Vietos savivaldos įstatyme nustatyta tvarka.

IV SKYRIUS

KITI TARYBOS POSĖDŽIAI

20. Tarybos posėdžius prireikus, ne rečiau kaip kas 3 mėnesiai, šaukia meras, o kai jis negali eiti pareigų arba jo nėra, – laikinai Tarybos paskirtas Tarybos narys (toliau – laikinai Tarybos paskirtas Tarybos narys). Tarybos posėdžiams pirmininkauja meras, o kai jis negali eiti pareigų arba jo nėra, – laikinai paskirtas Tarybos narys. Meras, o kai jis negali eiti pareigų arba jo nėra, – laikinai paskirtas Tarybos narys privalo sušaukti Tarybos posėdį, jeigu to raštu reikalauja ne mažiau kaip 1/3 Tarybos narių, ne vėliau kaip per 2 savaites nuo Tarybos narių reikalavimo gavimo. Jeigu per nustatytą laiką meras ar laikinai paskirtas Tarybos narys Tarybos posėdžio nesušaukia, jį gali šaukti ne mažiau kaip 1/3 Tarybos narių.

21. Tarybos posėdyje svarstytinų sprendimų projektai skelbiami Teisės aktų informacinėje sistemoje ir savivaldybės interneto svetainėje.

22. Tarybos posėdžio darbotvarkės projektą sudaro meras, o kai jis negali eiti pareigų arba jo nėra, – laikinai paskirtas Tarybos narys. Jeigu sprendimo projektas yra užregistruotas ne vėliau kaip likus 4 darbo dienoms iki Tarybos posėdžio, tokius svarstytinus klausimus kartu su įregistruotais sprendimų projektais meras privalo įtraukti į posėdžio darbotvarkės projektą. Tarybos posėdžio darbotvarkės projektas ne vėliau kaip likus 3 darbo dienoms iki Tarybos posėdžio paskelbiamas savivaldybės interneto svetainėje www.svencionys.lt .

23. Tarybos posėdžio laiko ir Tarybos posėdžio darbotvarkės projekto kartu su parengtais sprendimų projektais paskelbimas savivaldybės interneto svetainėje yra laikomas pranešimu visiems Tarybos nariams, gyventojams, seniūnui ir seniūnaičiui, kai svarstomi klausimai yra susiję su jų atstovaujama gyvenamosios vietovės bendruomene, taip pat seniūnui ir vietos gyventojų apklausos iniciatyvinės grupės atstovui (-ams), kai svarstomi vietos gyventojų apklausos rezultatai ar klausimai dėl vietos gyventojų apklausai pateikto (-ų) klausimo (-ų) apie būsimą Tarybos posėdį.

24. Apie Tarybos posėdžio laiką, svarstyti parengtus ir šio Reglamento nustatyta tvarka įregistruotus klausimus kartu su sprendimų projektais meras, o kai jo nėra (atostogų, komandiruotės, ligos metu ir kitais atvejais), – laikinai Tarybos paskirtas Tarybos narys ne vėliau kaip likus 3 darbo dienoms iki posėdžio pradžios visiems Tarybos nariams praneša jų nurodytu elektroniniu paštu, gyventojams, seniūnui ir seniūnaičiui, kai svarstomi klausimai yra susiję su jo atstovaujama gyvenamosios vietovės bendruomene, taip pat seniūnui ir vietos gyventojų apklausos iniciatyvinės grupės atstovui (atstovams), kai svarstomi vietos gyventojų apklausos rezultatai ar klausimai dėl vietos gyventojų apklausai pateikto (pateiktų) klausimo (klausimų) - per savivaldybės interneto svetainę, papildomai gali būti pranešama per vietinę spaudą.

25. Tarybos sprendimai priimami posėdyje dalyvaujančių Tarybos narių balsų dauguma. Jeigu balsai pasiskirsto po lygiai (laikoma, kad balsai pasiskirstė po lygiai tada, kai balsų „už“ gauta tiek pat, kiek balsų „prieš“ ir susilaikiusiųjų kartu sudėjus), balsuojama dar kartą. Jeigu balsavus dar kartą balsai pasiskirsto po lygiai, skelbiama pertrauka, kurios metu Tarybos narių frakcijų ir Tarybos narių grupių, mišrios grupės, vadovai (atstovai) kartu su Tarybos posėdžio pirmininku aptaria nesutarimus dėl sprendimo projekto, derina pozicijas ir siekia kompromiso. Konkrečią pertraukos trukmę nustato Taryba. Po pertraukos balsavimas tęsiamas balsuojant dar vieną kartą. Jei ir šiuo atveju sprendimas nepriimamas, pakartotinai šis klausimas gali būti svarstomas tik kitame Tarybos posėdyje.

26. Dėl Tarybos posėdžiuose svarstomų klausimų balsuojama atvirai, išskyrus Vietos savivaldos įstatyme nurodytus atvejus, kai balsuojama slaptai. Slaptas balsavimas Tarybos sprendimu galimas ir tais atvejais, kai skiriami Kontrolės komiteto pirmininkas, Kontrolės komiteto pirmininko pavaduotojas, Etikos komisijos pirmininkas, Antikorupcijos komisijos pirmininkas, sprendžiamas nepasitikėjimo Kontrolės komiteto pirmininku, Kontrolės komiteto pirmininko pavaduotoju, Etikos komisijos pirmininku, Antikorupcijos komisijos pirmininku klausimas. Ar balsavimas bus atviras ar slaptas, kiekvienu atveju sprendžia Taryba bendru sutarimu arba balsuodama dėl to.

27. Tarybos narys, prieš pradedant Tarybos posėdyje svarstyti klausimą, kuris jam sukelia interesų konfliktą, privalo informuoti Tarybą apie esamą interesų konfliktą, pareikšti apie nusišalinimą ir, jeigu Taryba jo nusišalinimą priima, jokia forma nedalyvauti toliau svarstant šį klausimą. Tarybos narys apie jam kylantį interesų konfliktą turi informuoti merą iš anksto raštu arba Tarybą žodžiu posėdžio metu. Taryba gali motyvuotu sprendimu, vadovaudamasi Vyriausiosios tarnybinės etikos komisijos patvirtintais kriterijais, pareikšto nusišalinimo nepriimti ir įpareigoti Tarybos narį dalyvauti toliau svarstant šį klausimą. Taryba dėl sprendimo dėl Tarybos nario pareikšto nusišalinimo nepriėmimo balsuoja prieš pradėdama svarstyti klausimą, kuris Tarybos nariui sukelia interesų konfliktą.

28. Tarybos posėdžių metu daromas garso ir vaizdo įrašas. Tarybos posėdžio protokole pateikiama nuoroda į Tarybos posėdžio garso ir vaizdo įrašą, kuris registruojamas savivaldybės administracijos dokumentų valdymo sistemoje (toliau – DVS sistema).

29. Tarybos posėdžiai protokoluojami. Tarybos posėdžio protokolas paskelbiamas savivaldybės interneto svetainėje ne vėliau kaip per 7 darbo dienas po Tarybos posėdžio.

30. Tarybos posėdžiai transliuojami tiesiogiai internetu. Transliacijos nuoroda yra skelbiama savivaldybės interneto svetainėje. Taip pat daromas Tarybos posėdžio garso ir vaizdo įrašas, kuris saugomas informacinėse laikmenose ir skelbiamas savivaldybės interneto svetainėje. Tarybos posėdžių garso ir vaizdo įrašai neskelbiami ir netransliuojami viešai, kai tai gali atskleisti valstybės, tarnybos ar komercinę paslaptį, pažeisti fizinių asmenų teisę į privataus gyvenimo neliečiamumą ir teisę į asmens duomenų apsaugą.

V SKYRIUS

TARYBOS MAŽUMOS VALANDA IR DARBOTVARKĖ

31. Ne rečiau kaip kartą per pusę metų vieno iš Tarybos posėdžių pabaigoje yra organizuojama Tarybos mažumos valanda. Tarybos mažumos valanda trunka ne trumpiau kaip 1 valandą.

32. Tarybos mažumos valandos metu Tarybos mažumos atstovai turi teisę užduoti klausimų merui, vicemerui (-ams), savivaldybės administracijos direktoriui (toliau – administracijos direktorius), Tarybos komitetų pirmininkams, Tarybos komisijų pirmininkams ir gauti į juos atsakymus. Pirmiausia teisę užduoti iki 2 klausimų turi opozicijos lyderis, po to po 1 klausimą – kiti Tarybos mažumos atstovai. Tarybos mažumos atstovams uždavus visus klausimus, jeigu Taryba nenusprendžia kitaip, sudaroma galimybė Tarybos daugumos atstovams užduoti klausimų.

33. Tarybos mažumos valanda protokoluojama ir jos metu daromas vaizdo ir garso įrašas.

34. Kartą per pusę metų į vieną Tarybos posėdžio darbotvarkę įtraukti klausimus turi teisę Tarybos mažuma.

35. Į darbotvarkę privalomai įtraukiami ir svarstomi visi Tarybos mažumos siūlomi klausimai, atitinkantys Vietos savivaldos įstatyme ir šiame Reglamente nustatytus reikalavimus Tarybos sprendimų projektams.

36. Jeigu Tarybos posėdis baigiasi anksčiau, negu apsvarstomi visi Tarybos mažumos pateikti sprendimų projektai, neapsvarstyti Tarybos mažumos projektai įtraukiami į kito artimiausio Tarybos posėdžio darbotvarkę.

VI SKYRIUS

TARYBOS POSĖDŽIAMS TEIKIAMŲ SVARSTYTI KLAUSIMŲ RENGIMAS

37. Tarybos posėdyje svarstytinus klausimus kartu su sprendimų projektais Tarybos posėdžio sekretoriui pateikia meras, Tarybos komitetai, Tarybos komisijos, Tarybos nariai, Tarybos narių frakcijos, Tarybos narių grupės, į jokią frakciją ar grupę nesusivieniję Tarybos nariai, savivaldybės kolegija, opozicijos lyderis, savivaldybės kontrolierius.

38. Su Tarybos sprendimo projektu pateikiamas aiškinamasis raštas, kuriame nurodomi:

38.1. sprendimo projekto tikslai;

38.2. sprendimo projekto uždaviniai;

38.3. siūlomas teisinio reguliavimo nuostatos;

38.4. laukiami rezultatai;

38.5. lėšų poreikis ir šaltiniai;

38.6. kiti sprendimui priimti reikalingi pagrindimai, skaičiavimai ar paaiškinimai; taip pat pridedami:

38.7 sprendimo projekto lyginamasis variantas, jeigu teikiamas sprendimo pakeitimo projektas;

38.8. antikorupcinio vertinimo pažyma, kai ji būtina pagal Lietuvos Respublikos korupcijos prevencijos įstatymą;

38.9. savivaldybės administracijos išvada, kai ji būtina pagal Vietos savivaldos įstatymą.

39. Teikiami Tarybos sprendimo projektai turi būti vizuoti Tarybos sprendimo projekto rengėjo, mero, teisininko, atitinkamo savivaldybės administracijos padalinio vadovo ir kalbos tvarkytojo. Tarybos sprendimų rengėjų, išskyrus mero, vizuoti Tarybos sprendimų projektai užregistruojami savivaldybės priimamajame ir perduodami Tarybos sekretoriui ar kitam mero paskirtam politinio (asmeninio) pasitikėjimo valstybės tarnautojui atsakingam už šių projektų vizavimų ir derinimų organizavimą savivaldybės administracijoje. Šie projektai turi būti suderinti per 30 kalendorinių dienų nuo jų užregistravimo savivaldybės priimamajame dienos.

40. Teikiamą tarybos sprendimo projektą rengėjai per DVS sistemą, nesant tokios galimybės – įprastu būdu (raštu) per savivaldybės priimamąjį, derina tokia tvarka: su meru arba vicemeru (kai projektas susijęs su jo veiklos sritimi), savivaldybės administracijos padalinio (kurio kompetencijai priskiriamas svarstomas klausimas) vedėju, Teisės ir civilinės metrikacijos skyriaus vedėju ar specialistu (teisininku), kalbos tvarkytoju, administracijos direktoriumi (kai projektas susijęs su jo veiklos sritimi) ar direktoriaus pavaduotoju (kai projektas susijęs su jo veiklos sritimi).

41. Visi Tarybos sprendimo projektai, susiję su piniginių lėšų poreikiu ir judėjimu, jų perskirstymu, kreditavimo klausimais, turto klausimais, taip pat pritarimo finansinėms sutartims projektai derinami su savivaldybės administracijos Finansų skyriaus vedėju. Antikorupcinio vertinimo pažyma derinama su atsakingu Teisės ir civilinės metrikacijos skyriaus ar kitu savivaldybės administracijos direktoriaus paskirtu darbuotoju.

42. Jeigu teikiamu Tarybos sprendimo projektu numatoma keisti arba papildyti Tarybos sprendimą, projekto teikėjas privalo kartu pridėti ir šio sprendimo pakeitimo lyginamąjį variantą.

43. Jeigu pateikti Tarybos sprendimų projektai atitinka Vietos savivaldos įstatyme ir šiame Reglamente nurodytus reikalavimus, Tarybos posėdžio sekretorius juos registruoja Tarybos sprendimų projektų registre DVS sistemoje.

44. Tarybos posėdžiuose svarstomi tik tie klausimai, dėl kurių šio Reglamento nustatyta tvarka yra pateikti pagal suteiktus įgaliojimus komitete apsvarstyti sprendimų projektai. Sprendimų projektų svarstymas komitete nėra privalomas šio Reglamento 46.2 punkte numatytu atveju. Ne vėliau kaip artimiausią darbo dieną po registracijos, sprendimų projektai paskelbiami savivaldybės interneto svetainėje.

45. Jeigu Tarybos sprendimo projektas neatitinka šio Reglamento reikalavimų, Tarybos posėdžio sekretorius sprendimo projektą grąžina projekto rengėjui patikslinti.

46. Į Tarybos posėdžio darbotvarkės projektą Tarybos posėdžio sekretorius įtraukia tik tuos sprendimų projektus, kurie užregistruoti ne vėliau kaip likus 6 darbo dienoms iki Tarybos posėdžio, išskyrus šias išimtis:

46.1. Tarybos posėdžio metu tvirtinant posėdžio darbotvarkę parengtas Tarybos posėdžio darbotvarkės projektas gali būti papildytas ar pakeistas Tarybos sprendimu Tarybos komiteto, Tarybos komisijos, frakcijos, grupės, mišrios grupės, savivaldybės kolegijos, ar 1/3 dalyvaujančių posėdyje Tarybos narių siūlymu, jeigu dėl siūlomų papildomai įtraukti klausimų sprendimų projektai yra įregistruoti ne vėliau kaip likus 24 valandoms iki posėdžio pradžios. Ši nuostata netaikoma siūlymams, susijusiems su norminio pobūdžio sprendimų projektų pateikimu, siūlymams, susijusiems su vicemero (-ų), Kontrolės komiteto ar Vietos savivaldos įstatyme nustatytų Tarybos komisijų pirmininkų kandidatūrų pateikimu, taip pat siūlymams, susijusiems su nepasitikėjimo vicemeru, administracijos direktoriumi, Kontrolės komiteto ir Vietos savivaldos įstatyme nustatytos Tarybos komisijos pirmininku pareiškimu. Ekstremaliųjų įvykių, atitinkančių Vyriausybės patvirtintus kriterijus, atvejais meras teikia savivaldybės Tarybai svarstyti klausimą ir siūlo priimti sprendimą skubos tvarka.

46.2. Nepaprastosios padėties, ekstremaliosios situacijos ar karantino metu, kai būtina neatidėliotinai spręsti savivaldybės funkcijoms užtikrinti būtinus klausimus, o sprendimo nepriėmimas ar delsimas nedelsiant jį priimti lemtų neigiamus padarinius savivaldybės bendruomenei ar atskiriems jos nariams, mero sprendimu Tarybos posėdžio darbotvarkės projektas gali būti sudaromas ir paskelbiamas savivaldybės interneto svetainėje trumpesniais, negu nustatyta šiame Reglamente terminais, o apie Tarybos posėdžio laiką ir svarstyti parengtus ir šio Reglamento nustatyta tvarka įregistruotus klausimus kartu su sprendimų projektais visais šiais atvejais gali būti pranešama per trumpesnį, negu šiame Reglamente nustatytą terminą, bet ne vėliau kaip likus 24 valandoms iki Tarybos posėdžio pradžios.

47. Galutinį Tarybos posėdžio darbotvarkės projektą Tarybos posėdžio sekretorius perduoda merui.

48. Meras, atsižvelgdamas į Tarybos sprendimų projektų svarbą, turinį, paskirtį, Tarybos mažumos valandai ir darbotvarkei keliamus reikalavimus, sudaro galutinį Tarybos posėdžio darbotvarkės projektą, kurį patvirtina savo potvarkiu.

49. Šio Reglamento 46.1 papunkčio reikalavimus atitinkantys Tarybos sprendimų projektai įrašomi Tarybos posėdžio darbotvarkės projekto pabaigoje pagal jų gavimo datą. Dėl jų įtraukimo į Tarybos posėdžio darbotvarkę sprendžia Taryba.

50. Šio Reglamento 46.1 papunkčio reikalavimus atitinkančius Tarybos sprendimų projektus Tarybos posėdžio sekretorius Tarybos nariams išsiunčia elektroniniu paštu ne vėliau kaip prieš 24 valandas iki Tarybos posėdžio pradžios.

51. Likus mažiau nei 24 valandoms iki Tarybos posėdžio pradžios, nauji Tarybos sprendimų projektai, Tarybos sprendimų projektų pakeitimai, papildymai ar alternatyvūs Tarybos sprendimų projektai šiam Tarybos posėdžiui neregistruojami.

52. Rengiant, registruojant, svarstant (iki Tarybos komitetų svarstymo, Tarybos komitetų svarstymo metu bei po Tarybos komitetų svarstymo) Tarybai parengtus Tarybos sprendimų projektus, taip pat Tarybai posėdžio metu svarstant Tarybos sprendimų projektus, Tarybos sprendimų projektuose galima atlikti ir fiksuoti gramatinio ir techninio pobūdžio pakeitimus (gramatinių klaidų (iš) taisymą, pasikartojančių žodžių išbraukimą, vardų ar pavardžių supainiojimą ir pan.); patikslinti pateikiamus skaičius ir skaičiavimus (jeigu buvo pateikti netikslūs skaičiai ir atitaisymas nereikštų esminio Tarybos sprendimo projekto pakeitimo).

53. Siūlymai pakeisti, papildyti ar panaikinti svarstomų Tarybos sprendimų projektų nuostatas, neatitinkančias teisės aktų reikalavimų, kurie buvo fiksuoti rengiant, registruojant, svarstant (iki Tarybos komitetų svarstymo, Tarybos komitetų svarstymo metu bei po Tarybos komitetų svarstymo) Tarybai parengtus sprendimų projektus, taip pat Tarybai posėdžio metu svarstant Tarybos sprendimų projektus gali būti priimami Tarybos posėdžio metu bendru sutarimu arba atskirai dėl to balsuojant.

54. Tarybos sprendimo projektus Tarybos posėdyje pristato pagal kompetenciją Tarybos komiteto pirmininkas ar narys. Tarybos sprendimo projektą pristatyti gali kitas asmuo, jeigu tai numatyta pagal patvirtintą posėdžio darbotvarkę

55. Projekto teikėjai iki Tarybos posėdžio darbotvarkės patvirtinimo gali atsiimti projektą. Vėliau projekto teikėjas gali prašyti Tarybos nesvarstyti teikiamo sprendimo projekto ir grąžinti jį rengėjui tobulinti.

56. Jeigu pateikiami keli alternatyvūs to paties sprendimo projektai, jie nagrinėjami kartu ir Tarybos komitetų ir Tarybos posėdžiuose. Alternatyvūs sprendimo projektai yra rengiami, registruojami, teikiami Tarybai ir svarstomi bendra tvarka.

57. Siekiant užtikrinti sprendimų projektų rengimo atvirumą ir skaidrumą, sužinoti visuomenės nuomonę apie teisinio reguliavimo problemas ir jų sprendimo būdus, sudaryti visuomenei galimybę daryti įtaką teisės akto projekto turiniui, Tarybos komiteto siūlymu ir (ar) mero pavedimu gali būti konsultuojamasi su bendruomene vadovaujantis Vietos savivaldos įstatyme nustatytais konsultavimosi su vietos gyventojais reikalavimais. Konsultavimąsi mero nurodytu būdu organizuoja savivaldybės administracija.

VII SKYRIUS

TARYBOS POSĖDŽIŲ TVARKA IR SPRENDIMŲ PRIĖMIMAS

58. Posėdis yra teisėtas, jeigu jame dalyvauja daugiau nei pusė išrinktų Tarybos narių. Kvorumas nustatomas posėdžio pradžioje.

59. Tarybos posėdžiai vyksta valstybine kalba. Jos nemokantys kviestieji asmenys turi teisę kalbėti kita kalba, bet turi būti užtikrintas vertimas į valstybinę kalbą. Tarybos posėdžio sekretorius turi būti informuojamas apie tai, kad bus reikalingas vertėjas ne vėliau kaip prieš 3 darbo dienas iki Tarybos posėdžio dienos. Lietuvos Respublikos Vyriausybės (toliau – Vyriausybė) atstovas turi teisę, kai yra pagrindas, pranešti Tarybos nariams, kad svarstomi projektai galimai neatitinka Konstitucijos, įstatymų ar Vyriausybės nutarimų.

60. Posėdžio pirmininkas turi teisę leisti Tarybos posėdyje kalbėti savivaldybės kontrolieriui, administracijos direktoriui, Vyriausybės atstovui ir kviestiesiems asmenims. Kviestiesiems asmenims apie kvietimą dalyvauti Tarybos posėdyje praneša Tarybos posėdžio sekretorius sprendimo projekto rengėjo (pranešėjo) prašymu ir mero sutikimu. Tarybos nariai po kviestųjų asmenų pranešimų turi teisę jiems užduoti klausimus. Jeigu Tarybos posėdyje svarstomas klausimas yra susijęs su kitais posėdyje dalyvaujančiais asmenimis, jiems leidžiama užduoti klausimų pranešėjams ir kalbėti bendra tvarka.

61. Kai Tarybos posėdyje svarstomu klausimu yra norinčių pasisakyti asmenų, jiems leidžiama pasisakyti svarstomu klausimu, jeigu jie ne vėliau kaip 1 val. iki posėdžio pradžios informavo Tarybos posėdžio sekretorių. Tokiu atveju vienu svarstomu klausimu kalbėti leidžiama ne daugiau kaip 4 (keturiems) asmenims (du – „už“, du – „prieš“), o kiekvieno iš jų kalbėjimo trukmė negali viršyti 5 minučių. Šie asmenys pasisakyti ir užduoti klausimus pranešėjams gali tokia pat tvarka, kaip ir Tarybos nariai.

62. Tarybos posėdžiai yra atviri. Kai posėdyje svarstomas su valstybės, tarnybos ar komercine paslaptimi susijęs klausimas, Taryba gali nuspręsti jį nagrinėti uždarame posėdyje.

63. Prieš kiekvieną posėdį Tarybos nariai registruojami.

64. Posėdžio pirmininkas:

64.1. skelbia posėdžio pradžią ir pabaigą, prireikus savo iniciatyva arba Tarybos narių frakcijos, Tarybos narių grupės vadovo reikalavimu Tarybos sprendimu skelbia darbotvarkėje nenumatytą posėdžio pertrauką;

64.2. prireikus sudaro balsų skaičiavimo komisiją iš 3 Tarybos narių eilės tvarka pagal vardinį sąrašą. Komisijos pirmininką išsirenka komisijos nariai;

64.3. tikrina, ar Tarybos posėdyje dalyvauja išrinktų Tarybos narių dauguma (kvorumas);

64.4. prižiūri, kad Tarybos posėdyje būtų laikomasi šio Reglamento reikalavimų;

64.5. suteikia žodį Tarybos nariams, savivaldybės kontrolieriui, administracijos direktoriui, komitetų ir komisijų pirmininkams ar jų įgaliotiems atstovams, kitiems kviestiems asmenims, Vyriausybės atstovui ir kitiems Tarybos posėdyje dalyvaujantiems asmenims, vadovauja klausimų svarstymo eigai;

64.6. stebi kalbų trukmę, jeigu ji viršijama, įspėja kalbėtoją, o po antrojo įspėjimo gali kalbėtoją nutraukti;

64.7. Tarybai neprieštaraujant, gali pratęsti kalbėtojo pasisakymo laiką;

64.8. jeigu kalbėtojas nukrypsta nuo svarstomo Tarybos posėdžio darbotvarkės klausimo esmės, gali jį įspėti, o po antrojo įspėjimo – nutraukti kalbą;

64.9. remdamasis svarstymų rezultatais, formuluoja klausimus, dėl kurių bus balsuojama, nustato balsavimo tvarką, skelbia balsavimo pradžią ir balsavimo rezultatus pagal elektroninės balsų skaičiavimo sistemos ar balsų skaičiavimo komisijos pateiktus duomenis;

64.10. pareiškia tarybos nariams pastabas, jeigu jie nesilaiko šio Reglamento arba triukšmauja salėje, įžeidinėja Tarybą, Tarybos narius, kitus asmenis ar kitaip trukdo Tarybos darbui, gali teikti pasiūlymus dėl įspėjimo Tarybos nariui įrašymo į Tarybos posėdžio protokolą ar Tarybos nario elgesio apsvarstymo Etikos komisijoje;

64.11. gali nurodyti pašalinti iš Tarybos posėdžių salės asmenis, jeigu šie trukdo Tarybos posėdžiui.

64.12. pasirašo Tarybos posėdžio protokolą, Tarybos posėdyje priimtus sprendimus.

65. Į patvirtintą Tarybos posėdžio darbotvarkę įrašytus klausimus Tarybos posėdyje pristato klausimo rengėjas arba kitas asmuo (toliau – pranešėjas arba pagrindinis pranešėjas). Pranešėjas gali būti meras, administracijos direktorius arba kitas savivaldybės administracijos valstybės tarnautojas, jeigu Tarybos sprendimo projektą svarstomu klausimu rengė savivaldybės administracija, komiteto pirmininkas arba komiteto atstovas, komisijos pirmininkas ar komisijos atstovas, savivaldybės kontrolierius ar savivaldybės kontrolės ir audito tarnybos atstovas, Tarybos narių frakcijos, grupės, mišrios grupės atstovas, bet kuris Tarybos narys, įstaigos, įmonės ar organizacijos atstovas.

66. Pranešėjui svarstomam klausimui ir (ar) įregistruoto sprendimo projektui pateikti (pristatyti) skiriamos ne trumpiau kaip 3 minutės.

67. Po klausimo pristatymo pranešėjas atsako į Tarybos narių klausimus. Tarybos narys gali pateikti pranešėjui klausimus. Klausimui pateikti skiriamos ne ilgiau kaip 2 minutės, pranešėjui atsakyti į klausimą – ne ilgiau kaip 3 minutės.

68. Pagrindiniam pranešėjui atsakius į Tarybos narių klausimus, žodis suteikiamas papildomam pranešėjui, jei toks yra numatytas Tarybos posėdžio darbotvarkėje. Jis taip pat atsako į Tarybos narių klausimus bendra tvarka.

69. Pagrindiniam ir papildomam (jei toks numatytas) pranešėjams atsakius į Tarybos narių klausimus, išvadą dėl pateikto Tarybos sprendimo projekto gali pateikti pagal suteiktus įgaliojimus komiteto pirmininkas ar kitas narys.

70. Pagrindiniam ir papildomam pranešėjui (jei toks numatytas) atsakius į klausimus, Tarybos nariams suteikiama teisė pasisakyti svarstomu klausimu, dėl projekto, dėl balsavimo motyvų, siūlyti sprendimo projektą atmesti ar grąžinti projekto rengėjui tobulinti: Tarybos komitetų, Tarybos narių frakcijų ir Tarybos narių grupės, mišrios grupės vardu ar pavieniui Tarybos nariui – 3 minutes. Tarybos posėdžio pirmininkui leidus, kalbėtojui gali būti papildomai suteiktos 2 minutės. Tik posėdžio pirmininkas gali nutraukti kalbėtoją.

71. Svarstomu klausimu ir dėl projekto Tarybos narys turi teisę paklausti, 1 kartą pasisakyti ir 1 kartą pareikšti repliką. Tarybos narys turi teisę pasisakyti dėl posėdžio vedimo tvarkos.

72. Opozicijos lyderis turi pirmumo teisę užduoti klausimų.

73. Tarybos nariai, norintys pateikti klausimus pranešėjui, po jo pranešimo pristatymo užsiregistruoja iki klausimų pateikimo pradžios. Posėdžio pirmininkas skelbia šios procedūros pradžią ir pabaigą, suteikia užsiregistravusiems kalbėtojams žodį. Klausimą pranešėjui Tarybos narys pateikia iš jam paskirtos Tarybos nario vietos posėdžių salėje.

74. Tarybos nariui replikuoti po balsavimo gali būti suteikiama 1 minutė.

75. Pasisakyti ar replikuoti galima tik pranešėjui baigus kalbėti.

76. Per posėdį kalbėti galima tik posėdžio pirmininkui leidus. Opozicijos lyderis turi pirmumo teisę pasisakyti Tarybos posėdyje svarstomais klausimais. Po opozicijos lyderio pirmiausia kalba Tarybos komitetų pirmininkai, po to laikantis proporcinio daugumos ir mažumos atstovavimo principo Tarybos narių frakcijų ir grupių, mišrios grupės, vadovai bei Tarybos nariai, argumentuojama „už” ir „prieš”.

77. Tarybos posėdyje kiekvienu svarstomu klausimu turi teisę pasisakyti Vyriausybės atstovas arba jo įgaliotas Vyriausybės atstovo įstaigos valstybės tarnautojas.

78. Tarybos posėdžio pirmininkas neprieštaraujant Tarybai svarstomu klausimu leidžia pasisakyti ir kitiems Tarybos posėdyje dalyvaujantiems asmenims, susijusiems su svarstomu klausimu. Tik Tarybos posėdžio pirmininkas gali nutraukti kalbėtoją.

79. Tarybos nariai, kurie buvo pasiruošę kalbėti, tačiau nepakako laiko, skirto klausimui, ir Taryba nesutinka diskusijos pratęsti, savo pastabas ir pasiūlymus svarstomais klausimais gali pateikti raštu Tarybos posėdžio pirmininkui. Tarybos nario pastabos ir pasiūlymai pridedami prie Tarybos posėdžio protokolo.

80. Pasibaigus diskusijoms pagrindinis ir papildomi (jei toks numatytas) pranešėjai turi teisę į baigiamąjį žodį. Tarybos posėdžio pirmininkas užtikrina, kad klausimo svarstymas neužtruktų ilgiau nei numatyta darbotvarkėje.

81. Diskusijos baigiamos pageidaujant Tarybos narių daugumai.

82. Klausimo svarstymo metu Tarybos posėdžio pirmininkas ar 1/3 Tarybos narių siūlymu Taryba gali nuspręsti grąžinti sprendimo projektą rengėjui tobulinti, jeigu yra pateikta pataisų ir alternatyvių pasiūlymų arba to prašo sprendimo projekto rengėjas (teikėjas).

83. Baigus diskusijas dėl svarstomo Tarybos posėdžio darbotvarkės klausimo balsavimu yra priimamas Tarybos sprendimas. Balsavimo pradžią skelbia Tarybos posėdžio pirmininkas. Balsuojant replikos ir pastabos dėl balsavimo motyvų neleidžiamos.

84. Prieš balsavimą prireikus gali būti Tarybos komiteto, Tarybos narių frakcijos ar Tarybos narių grupės, mišrios grupės, reikalavimu Tarybos sprendimu daroma neeilinė pertrauka.

85. Dėl Tarybos posėdžiuose svarstomų klausimų balsuojama atvirai, išskyrus Vietos savivaldos įstatymo ir šio Reglamento numatytus atvejus. Balsuoti gali tik Tarybos posėdyje dalyvaujantys Tarybos nariai.

86. Dėl sprendimo atidėti ar atmesti klausimą balsuojama pirmiau nei dėl svarstomo klausimo esmės.

87. Balsavimui gali būti pateiktas vienas teiginys, už kurį Tarybos narys balsuoja „už“, „prieš“ ar „susilaiko“. Balsavimui gali būti pateikti keli alternatyvūs teiginiai, už kuriuos Tarybos narys balsuoja pasirinkęs vieną teiginį. Alternatyvūs teiginiai pateikiami balsavimui pagal pateikimo svarstyti eilę. Balsavimo procedūrą tokiu atveju organizuoja posėdžio pirmininkas.

88. Dėl atskirų sprendimo punktų, nuostatų ar teiginių posėdžio darbotvarkės klausimais, sprendimai gali būti priimami balsuojant. Toks sprendimas priimamas, kai už pateiktą variantą balsuoja Tarybos posėdyje dalyvaujančių Tarybos narių dauguma.

89. Tarybai gali būti pateikti keli alternatyvūs sprendimo projektai tuo pačiu klausimu. Posėdžio pirmininkas nustato balsavimo dėl jų eiliškumą arba sugrupuoja juos pagal prasmę taip, kad būtų galima išrinkti daugiausia balsų surinkusį sprendimo projektą.

Tarybos narys balsuoja tik už vieną iš jų. Alternatyvūs sprendimo projektai nėra laikomi papildomais sprendimų projektais. Ši tvarka taikoma ir pasiūlymams, pateiktiems dėl sprendimų projektų koregavimo. Balsų dauguma atrinktas pasiūlymas įrašomas į sprendimo projektą ir Tarybos nariai balsuoja už visą sprendimo projektą. Balsavimo procedūrą tokiu atveju organizuoja Tarybos posėdžio pirmininkas.

90. Atvirai balsuojama naudojant elektroninę balsų skaičiavimo sistemą arba rankos pakėlimu. Jeigu balsuojama rankos pakėlimu, balsus skaičiuoja Tarybos posėdžio pirmininko sudaryta balsų skaičiavimo komisija. Šios komisijos pirmininkas perduoda balsavimo rezultatus Tarybos posėdžio pirmininkui.

91. Slaptai balsuojama pertraukos metu naudojant Tarybos patvirtintus balsavimo biuletenius, kuriuos balsų skaičiavimo komisija antspauduoja ir išduoda Tarybos nariams. Tarybos nariai pasirašo balsavimo biuletenių išdavimo lape. Slapto balsavimo atveju balsų skaičiavimo komisija sudaroma iš Tarybos narių frakcijų ir Tarybos narių grupių, mišrios grupės, deleguotų atstovų. Balsavimo biuletenius parengia savivaldybės administracija, o Tarybos nariams juos išduoda balsų skaičiavimo komisija. Balsuojant specialios formos balsavimo biuleteniais, balsavimo vietoje turi būti balsadėžė ir vieta slaptam balsavimui.

92. Visais atvejais biuletenis turi turėti antraštę, kurioje aiškiai turi būti nurodyta, dėl ko balsuojama.

93. Baigus balsuoti, balsus skaičiuoja balsų skaičiavimo komisija. Slapto balsavimo rezultatus skelbia balsų skaičiavimo komisijos pirmininkas.

94. Negaliojančiais pripažįstami nepatvirtinto pavyzdžio ir/ar neantspauduoti biuleteniai, taip pat balsavimo biuleteniai, kuriuose papildomai įrašytos pavardės ar teiginiai, taip pat tie, kuriuose paliktų pavardžių ar teiginių skaičius viršija skiriamų asmenų skaičių arba paliktas daugiau kaip vienas pasirinkti duotas teiginys. Papildomai įrašytos pavardės ar teiginiai neskaičiuojami.

95. Dėl pateikto sprendimo projekto gali būti pateiktas vienas arba keli alternatyvūs pasiūlymai. Tarybos posėdžio pirmininkas nustato balsavimo dėl alternatyvių pasiūlymų eilės tvarką. Jeigu yra daugiau kaip du pasiūlymai, posėdžio pirmininkas juos sugrupuoja pagal prasmę taip, kad balsavimui būtų pateikiami visi pasiūlymai.

96. Jeigu vienas iš dviejų pateiktų pasiūlymų surenka dalyvaujančių Tarybos narių balsų daugumą, jis yra priimamas.

97. Dėl dviejų daugiausiai balsų surinkusių pasiūlymų balsuojama atskirai.

98. Balsų dauguma atrinktas pasiūlymas įrašomas į Tarybos sprendimo projektą ir Tarybos nariai balsuoja už visą sprendimo projektą.

99. Tarybos posėdžio metu Tarybos nario pareikšti prašymai iš savivaldybės administracijos, kitų savivaldybės įstaigų, savivaldybės valdomų įmonių gauti visą Tarybos nario veiklai reikalingą su Tarybos nagrinėjamais ar rengiamais nagrinėti klausimais susijusią informaciją, taip pat kreipimaisi su paklausimais į merą, savivaldybės institucijų, savivaldybės administracijos, kitų savivaldybės įstaigų, įmonių ir organizacijų, taip pat valstybės institucijų, kurios veikia savivaldybės teritorijoje, vadovus ir valstybės tarnautojus yra fiksuojami Tarybos posėdžio protokole ir ne vėliau kaip per 3 darbo dienas po Tarybos posėdžio protokolo pasirašymo perduodami atsakingiems asmenims įvykdyti ir (ar) atsakymams parengti.

100. Tarybos narių balsavimo rezultatai yra saugomi informacinėse laikmenose. Atvirojo balsavimo rezultatai yra vieši ir skelbiami savivaldybės interneto svetainėje.

101. Posėdžio pertraukos laiką nustato Taryba, tvirtindama Tarybos posėdžio darbotvarkę. Tarybos posėdžio metu galima keisti Tarybos posėdžio darbotvarkę, jei už tai balsuoja Tarybos posėdyje dalyvaujančių Tarybos narių dauguma.

VIII SKYRIUS

NUOTOLINIŲ POSĖDŽIŲ ORGANIZAVIMO TVARKA

102. Jei dėl nepaprastosios padėties, ekstremaliosios situacijos ar karantino Tarybos posėdžiai negali vykti Tarybos nariams posėdyje dalyvaujant fiziškai, Tarybos posėdžiai gali vykti nuotoliniu būdu realiuoju laiku elektroninių ryšių priemonėmis (toliau – nuotolinis būdas). Tokiomis sąlygomis nuotoliniu būdu vykstančiame posėdyje gali būti priimami sprendimai visais savivaldybės kompetencijos klausimais, išskyrus klausimus, dėl kurių Vietos savivaldos įstatyme nustatytas slaptas balsavimas.

103. Nuotoliniu būdu Tarybos posėdžiai organizuojami ir vyksta laikantis visų Tarybos posėdžiams organizuoti keliamų reikalavimų, išskyrus šiame Reglamento skyriuje nurodytas išimtis.

104. Apie šaukiamo nuotolinio Tarybos posėdžio formą Tarybos nariai ir gyventojai informuojami viešai, paskelbiant apie tai savivaldybės interneto svetainėje kartu su Tarybos posėdžio darbotvarkės projektu.

105. Tarybos posėdžio sekretorius ne vėliau kaip likus 1 darbo dienai iki nuotolinio Tarybos posėdžio pradžios Tarybos nariams, svarstomų klausimų pranešėjams ir kitiems kviestiesiems asmenims išsiunčia prisijungimo prie nuotolinio Tarybos posėdžio nuorodą.

106. Tarybos nariai ir kiti asmenys, prisijungę prie Tarybos posėdžio, privalo nurodyti savo vardą, pavardę, pareigas.

107. Tarybos posėdžio sekretorius užtikrina, kad nuotoliniame Tarybos posėdyje dalyvautų savo tapatybę identifikavę Tarybos nariai ir kiti asmenys.

108. Viso nuotolinio Tarybos posėdžio metu Tarybos nariai privalo naudoti vaizdo kameras ir realiuoju laiku nuolat transliuoti savo atvaizdą. Tarybos nario balsas neįskaitomas, jeigu balsavimo metu nėra tiesioginės jo vaizdo transliacijos.

109. Po kiekvieno balsavimo dėl Tarybos sprendimo projekto Tarybos posėdžio sekretorius skaičiuoja ir praneša gautų balsų skaičių ir jų pasiskirstymą, o Tarybos posėdžio pirmininkas paskelbia apie (ne) priimtą Tarybos sprendimą.

110. Jei dėl techninių kliūčių nepavyksta balsuoti elektronine sistema, balsavimas vyksta kiekvienam Tarybos nariui viešai pasakant savo balsavimo rezultatą. Tokiu atveju Tarybos posėdžio sekretorius suskaičiuoja ir informuoja Tarybos posėdžio pirmininką apie gautus balsus ir jų pasiskirstymą, o Tarybos posėdžio pirmininkas paskelbia apie priimtą (nepriimtą) Tarybos sprendimą.

111. Tarybos narys, prieš pradedant svarstyti klausimą, kuris jam sukelia interesų konfliktą, privalo informuoti Tarybą apie esamą interesų konfliktą ir pareikšti apie nusišalinimą. Apie nusišalinimą nuo posėdžio darbotvarkėje paskelbtų klausimų svarstymo Tarybos narys gali pranešti iš anksto raštu (el. paštu) Tarybos posėdžio sekretoriui. Tarybos narys laikomas tinkamai nusišalinusiu, jei jis, prieš pradedant svarstyti jam interesų konfliktą sukeliantį klausimą, išjungia garsą ir vaizdą. Tarybos posėdžio sekretorius nusišalinusį Tarybos narį perkelia į laukiamąjį, kol pasibaigs svarstomu klausimu nuotolinis balsavimas.

112. Tarybos narių balsavimo ataskaita pridedama kaip priedas prie Tarybos posėdžio protokolo ir skelbiama viešai savivaldybės interneto svetainėje kartu su Tarybos posėdžio protokolu.

113. Jei dėl techninių kliūčių neįmanoma tęsti pradėto nuotolinio Tarybos posėdžio, parengiamas įvykusios nuotolinio Tarybos posėdžio dalies protokolas, o likę (neapsvarstyti) Tarybos posėdžio klausimai perkeliami į artimiausią Tarybos posėdį.

114. Šiame Reglamento skyriuje nustatyta tvarka taip pat taikoma nuotoliniu ar mišriu būdu organizuojamiems Tarybos komitetų ir Tarybos komisijų posėdžiams.

IX SKYRIUS

TARYBOS PRIIMTO TEISĖS AKTO GRĄŽINIMAS PAKARTOTINAI SVARSTYTI,

JO SVARSTYMAS IR PRIĖMIMAS

115. Meras turi teisę ne vėliau kaip per 5 darbo dienas savo potvarkiu motyvuotai grąžinti Tarybos priimtus teisės aktus Tarybai pakartotinai svarstyti.

116. Meras, motyvuotai grąžinęs Tarybai jos priimtą teisės aktą pakartotinai svarstyti, šaukia Tarybos posėdį.

117. Grąžinamam Tarybos priimtam teisės akto svarstymui, Tarybos posėdžio šaukimui taikomos visos šio Reglamento nuostatos.

118. Mero motyvuotai grąžintą teisės aktą Taryba pakartotinai svarsto iš naujo arba priima sprendimą laikyti jį nepriimtą.

119. Grąžinto teisės akto priėmimo metu balsuojama, ar priimti teisės aktą su mero teikiamomis pataisomis ar be pakeitimų.

120. Pakartotinai Tarybos apsvarstytas teisės aktas laikomas priimtu su mero teikiamomis pataisomis, jeigu už jį balsavo daugiau kaip pusė Tarybos posėdyje dalyvaujančių Tarybos narių.

121. Pakartotinai savivaldybės Tarybos apsvarstytas teisės aktas laikomas priimtu be mero teikiamų pataisų, jeigu už jį balsavo daugiau kaip 1/2 visų Tarybos narių.

X SKYRIUS

TARYBOS SPRENDIMŲ ĮGYVENDINIMAS IR KONTROLĖ

122. Taryba kontroliuoja, kaip įgyvendinami jos priimti sprendimai.

123. Visus Tarybos priimtus sprendimus registruoja Tarybos posėdžio sekretorius. Tarybos sekretorius perduoda savivaldybės administracijos direktoriui, kuris skiria už vykdymą atsakingą savivaldybės administracijos padalinį (tarnautoją), nustato įvykdymo terminą.

124. Administracijos direktorius tiesiogiai ir asmeniškai merui atsako už įstatymų, įstatymų įgyvendinamųjų teisės aktų, Vyriausybės, Tarybos, mero sprendimų įgyvendinimą savivaldybės teritorijoje jo kompetencijai priskirtais klausimais.

125. Meras kontroliuoja ir prižiūri savivaldybės viešojo administravimo institucijų, įstaigų ir įmonių vadovų veiklą, kaip jie įgyvendina įstatymus, Vyriausybės nutarimus, Tarybos sprendimus.

126. Taryba vykdo mero ir kitų subjektų, tiesiogiai įgyvendinančių valstybines (perduotas savivaldybėms) funkcijas, priežiūrą, kviesdama juos į Tarybos komitetų ir Tarybos komisijų posėdžius, užduodama klausimus raštu, taip pat pateikdama klausimus merui ir kviestiems kitų subjektų, tiesiogiai įgyvendinančių valstybines (perduotas savivaldybėms) funkcijas, vadovams žodžiu per Tarybos mažumos valandą.

XI SKYRIUS

ATASKAITŲ PATEIKIMAS TARYBAI IR GYVENTOJAMS

127. Meras iki einamųjų metų birželio 15 dienos Tarybai raštu atsiskaito, kaip įgyvendinami įstatymai, Vyriausybės nutarimai, Tarybos sprendimai, kaip vykdomas savivaldybės biudžetas ir naudojami kiti piniginiai ištekliai.

128. Meras kartą per metus, paprastai po ataskaitos svarstymo Taryboje, savo veiklos ataskaitą pristato kiekvienos seniūnijos seniūnaičių ir gyventojų susirinkimuose. Susirinkimų grafikas skelbiamas savivaldybės interneto svetainėje ir seniūnijų skelbimų lentose.

129. Tarybos nariai atsiskaito gyventojams už savo veiklą ne rečiau kaip vieną kartą per metus, patys pasirinkdami atsiskaitymo būdą.

130. Savivaldybės kontrolierius iki einamųjų metų gegužės 1 dienos Tarybai pateikia savivaldybės kontrolės ir audito tarnybos metinių ataskaitų rinkinį. Metinių ataskaitų rinkinį kontrolierius pateikia Tarybos posėdžio sekretoriui likus ne mažiau kaip 2 savaitėms iki Tarybos posėdžio, kuriame ataskaita bus pristatoma. Tarybai priėmus sprendimą dėl savivaldybės kontrolės ir audito tarnybos metinių ataskaitų rinkinio, rinkinį savivaldybės administracija paskelbia savivaldybės interneto svetainėje.

131. Savivaldybės kontrolės ir audito tarnyba, prižiūrėdama, ar teisėtai, efektyviai, ekonomiškai ir rezultatyviai valdomas ir naudojamas savivaldybės turtas ir patikėjimo teise valdomas valstybės turtas, kaip vykdomas savivaldybės biudžetas ir naudojami kiti piniginiai ištekliai kiekvienais metais iki gegužės 15 dienos parengia išvadą dėl pateikto tvirtinti savivaldybės metinių ataskaitų rinkinio, savivaldybės biudžeto ir turto naudojimo. Šią išvadą savivaldybės kontrolės ir audito tarnyba pateikia Tarybos posėdžio sekretoriui likus ne mažiau kaip 2 savaitėms iki Tarybos posėdžio, kuriame ataskaita bus pristatoma.

XII SKYRIUS

TARYBOS KOMITETAI

132. Tarybos komitetai sudaromi ne mažiau kaip iš 3 Tarybos narių Tarybos sprendimu. Komitetų ir jų narių skaičių, komiteto įgaliojimus, išskyrus kontrolės komitetą, nustato Taryba. Sudarant komitetus laikomasi proporcinio daugumos ir mažumos atstovavimo principo. Komitetų ir jų narių skaičių, komitetų įgaliojimus, išskyrus Kontrolės komiteto įgaliojimus, nustato Taryba atskiru sprendimu.

133. Tarybos komiteto, išskyrus kontrolės komitetą, pirmininką ir jo pavaduotoją mero siūlymu iš komiteto narių komiteto siūlymu skiria Taryba. Komiteto pirmininkas komiteto narių siūlymu komiteto, išskyrus Kontrolės komitetą, sprendimu nesuėjus terminui netenka savo įgaliojimų, jeigu neatitinka Vietos savivaldos įstatymo 11 straipsnyje nustatytų reikalavimų.

134. Kontrolės komitetas sudaromas, Kontrolės komiteto pirmininkas ir pirmininko pavaduotojas skiriami Vietos savivaldos įstatymo 20 straipsnyje nustatyta tvarka.

135. Siekiant užtikrinti, kad Tarybos komitetų pirmininkais būtų skiriami tik nepriekaištingos reputacijos, kaip ji apibrėžta Vietos savivaldos įstatyme, Tarybos nariai, Tarybos narys, pretenduojantis tapti Tarybos sudaromo komiteto pirmininku, privalo užpildyti Vidaus reikalų ministro patvirtintos formos deklaraciją, joje pateikdamas duomenis dėl jo atitikties nepriekaištingos reputacijos reikalavimams. Ši deklaracija pateikiama merui, kuris, gavęs tokią deklaraciją, nedelsiant pateikia ją Tarybos posėdžių sekretoriui. Tarybos posėdžių sekretorius skelbia pateiktą deklaraciją savivaldybės interneto svetainėje, kol Tarybos narys eina pareigas, kurioms keliami nepriekaištingos reputacijos reikalavimai.

136. Tarybos komitetai sudaromi Tarybai teikiamiems klausimams preliminariai nagrinėti ir išvadoms bei pasiūlymams teikti, kontroliuoti, kaip laikomasi įstatymų ir vykdomi Vyriausybės nutarimai, Tarybos, mero sprendimai.

137. Tarybos komitetai, išskyrus kontrolės komitetą:

137.1. savo iniciatyva arba Tarybos pavedimu, rengia Tarybos sprendimų projektus savo kompetencijos srityje;

137.2. svarsto Tarybai teikiamus sprendimų projektus, dėl jų teikia pasiūlymus ir išvadas;

137.3. svarsto Tarybai teikiamus sprendimų projektus, kuriems pagal Vietos savivaldos įstatymą būtina pateikti savivaldybės administracijos išvadas, svarsto tik gavę šias išvadas;

137.4. svarsto savivaldybės biudžeto projektą ir biudžeto įvykdymo ataskaitos rinkinį;

137.5. pagal kompetenciją nagrinėja savivaldybės bendruomenės gyventojų bei bendruomeninių organizacijų pasiūlymus ir skundus, prireikus teikia rekomendacijas Tarybai, merui, administracijos direktoriui.

138. Tarybos komitetų veiklos nuostatus tvirtina Taryba atskiru sprendimu.

139. Tarybos komiteto veiklos forma yra posėdžiai.

140. Komiteto posėdis gali vykti nuotoliniu būdu arba daliai Tarybos narių fiziškai susirenkant į komiteto posėdį, o kitai daliai Tarybos narių dalyvaujant nuotoliniu būdu (toliau – mišrus būdas). Nuotoliniu būdu ar mišriu būdu vyksiančio Tarybos komiteto posėdžio klausimai rengiami ir posėdis vyksta laikantis visų Vietos savivaldos įstatymo 21 straipsnyje nustatytų reikalavimų ir užtikrinant šiame įstatyme nustatytas savivaldybės Tarybos nario teises.

Nuotoliniu būdu ar mišriu būdu priimant komiteto sprendimus, turi būti užtikrintas komiteto nario tapatybės ir jo balsavimo rezultatų nustatymas. Komiteto posėdžiai nuotoliniu būdu ar mišriu būdu vykti negali, jeigu tam raštu prieštarauja daugiau kaip pusė visų komiteto narių, išskyrus:

1) kai dėl nepaprastosios padėties, ekstremaliosios situacijos ar karantino komiteto posėdžiai negali vykti Tarybos nariams posėdyje dalyvaujant fiziškai;“

2) artimiausią numatytą nuotoliniu būdu ar mišriu būdu vyksiantį komiteto posėdį.

Sprendimą organizuoti posėdį nuotoliniu būdu arba mišriuoju būdu priima komiteto pirmininkas savo iniciatyva arba gavęs komiteto nario prašymą dalyvauti posėdyje nuotoliniu būdu. Apie priimtą sprendimą komiteto posėdį organizuoti nuotoliniu būdu arba mišriuoju būdu nedelsiant elektroninių ryšių priemonėmis turi būti pranešta komiteto nariams ir kitiems posėdžio dalyviams. Mišriuoju būdu organizuojamame posėdyje kiti komiteto nariai ir kiti posėdžio dalyviai savo pasirinkimu gali dalyvauti nuotoliniu būdu arba atvykę į komiteto posėdžių salę.

141. Nepaprastosios padėties, ekstremaliosios situacijos ar karantino metu, kai būtina neatidėliotinai spręsti savivaldybėms funkcijoms užtikrinti būtinus klausimus ir sprendimo nepriėmimas ar delsimas nedelsiant jį priimti lemtų neigiamus padarinius savivaldybės bendruomenei ar atskiriems jos nariams, mero sprendimu komitetų posėdžių darbotvarkės gali būti paskelbiamos savivaldybės interneto svetainėje ir apie komiteto posėdžio laiką ir jame svarstytinus klausimus visais šiais atvejais pranešama per trumpesnį, negu nustatyta šio Reglamento skyriaus 157 punkte, terminą, bet ne vėliau kaip prieš 24 valandas iki komiteto posėdžio pradžios.

142. Tarybos komitetų posėdžiai yra teisėti, jei juose dalyvauja daugiau kaip pusė visų komiteto narių.

143. Tarybos komitetus aptarnauja savivaldybės administracija.

144. Tarybos komiteto posėdžiai protokoluojami. Komitetų posėdžių protokolus surašo mero paskirtas politinio (asmeninio) pasitikėjimo valstybės tarnautojas.

145. Tarybos komiteto sprendimai, pasiūlymai ir išvados priimami komiteto posėdyje dalyvaujančių komiteto narių balsų dauguma. Balsams pasiskirsčius po lygiai, lemia komiteto pirmininko balsas. Jei komiteto pirmininkas posėdyje nedalyvauja, o balsai pasiskirsto po lygiai, laikoma, kad sprendimas nepriimtas.

146. Tarybos komiteto sprendimus, pasiūlymus, išvadas ir posėdžių protokolus pasirašo komiteto pirmininkas.

147. Keli Tarybos komitetai jų pirmininkų sutarimu gali sušaukti bendrus posėdžius. Bendrame posėdyje turi dalyvauti daugiau kaip pusė kiekvieno komiteto narių. Bendram posėdžiui vadovauja komitetų pirmininkų sutarimu vienas iš komitetų pirmininkų. Bendri komitetų sprendimai priimami posėdyje dalyvaujančių komitetų narių balsų dauguma.

148. Tarybos komitetai bendrai parengtais klausimais gali daryti bendrus pranešimus arba atskirai pateikti savo pastabas ir pasiūlymus.

149. Tarybos komitetai gali Tarybos posėdžiuose daryti pranešimus savo ar pagal komiteto kompetenciją savivaldybės administracijos arba su ja kartu parengtais klausimais. Šiems klausimams pristatyti Tarybos komitetai iš komiteto narių skiria pranešėjus.

150. Tarybos komitetai turi teisę teikti Tarybai pasiūlymus, kad Tarybos sprendimų projektai ar kiti svarbūs klausimai būtų perduoti savivaldybės bendruomenei svarstyti.

151. Tarybos komitetai, jų kompetencijai priskirtais klausimais, turi teisę išklausyti savivaldybės administracijos ir jos padalinių, savivaldybės įstaigų bei savivaldybės valdomų įmonių vadovus. Šiems asmenims apie tai pranešama iš anksto. Kviesti asmenys privalo atvykti į komiteto posėdį ir duoti paaiškinimus svarstomais klausimais.

152. Jeigu svarstomi klausimai yra susiję su kitų savivaldybės teritorijoje esančių įstaigų ir įmonių veikla, Tarybos komitetas gali kviesti į posėdžius šių įmonių ir įstaigų vadovus ar jų atstovus ir prašyti jų paaiškinimų. Apie klausimų svarstymą Tarybos komiteto posėdyje ir kvietimą į posėdį šiems asmenims pranešama iš anksto.

153. Tarybos komiteto darbe patariamojo balso teise gali dalyvauti:

153.1. komitetui nepriklausantys Tarybos nariai prieš 1 valandą iki komiteto posėdžio pradžios užsiregistravę pas Tarybos posėdžio sekretorių;

153.2. ekspertai, valstybės tarnautojai ir kiti suinteresuoti asmenys, kai komitetas nusprendžia, kad šių asmenų dalyvavimas yra reikalingas sprendžiant svarstomus klausimus;

153.3. visuomenės atstovai – seniūnaičiai, išplėstinės seniūnaičių sueigos deleguoti atstovai, kai svarstomi klausimai, susiję su seniūnaitijos (atitinkamų seniūnaitijų) gyventojais, kurie gali pareikšti seniūnaitijos (atitinkamų seniūnaitijų) gyventojų nuomonę apie poreikius ir interesus šiais klausimais, siūlyti problemų sprendimo variantus.

154. Savivaldybės kontrolierius turi teisę dalyvauti komiteto posėdyje ir pareikšti nuomonę savo kompetencijos klausimais.

155. Tarybos komitetas gali prašyti visuomenės atstovų – seniūnaičių, išplėstinės seniūnaičių sueigos deleguotų atstovų, ekspertų, valstybės tarnautojų ir kitų suinteresuotų asmenų komiteto posėdyje pateikti nuomonę svarstomais klausimais.

156. Tarybos komitetai, savo kompetencijos klausimais, turi teisę:

156.1. reikalauti iš savivaldybės administracijos ir jos padalinių, savivaldybės įstaigų bei savivaldybės kontroliuojamų įmonių vadovų ataskaitinių duomenų ar klausimui nagrinėti reikalingos medžiagos;

156.2. tikrinti, kaip vykdomi komiteto sprendimai, ar atsižvelgiama į pateiktas rekomendacijas ir pasiūlymus.

157. Tarybos komitetų pirmininkai, inicijuodami komitetų posėdžius, jų darbotvarkes pateikia Tarybos posėdžio sekretoriui paskelbti. Tarybos komitetų posėdžių darbotvarkės ne vėliau kaip likus 2 darbo dienoms iki komiteto posėdžio pradžios skelbiamos savivaldybės interneto svetainėje.

158. Apie komiteto posėdžio laiką ir svarstyti parengtus klausimus ne vėliau kaip likus 2 darbo dienoms, išskyrus šio Reglamento 141 punkte numatytus atvejus, iki komiteto posėdžio pradžios pranešama visiems komiteto nariams elektroniniu paštu ir suinteresuotiems asmenims ši informacija patalpinama savivaldybės interneto svetainėje.

159. Posėdžio darbotvarkes tvirtina ir papildomus klausimus į darbotvarkes įtraukia Tarybos komitetai posėdžio pradžioje.

160. Tarybos komiteto posėdžio darbotvarkė gali būti papildyta ar pakeista komiteto sprendimu (bendrame pasėdyje – bendru komitetų sprendimu) komiteto pirmininko (bendrame posėdyje – vieno iš komitetų pirmininko) siūlymu.

161. Tarybos komiteto narys turi sprendžiamojo balso teisę.

162. Tarybos komiteto pirmininkas:

162.1. sudaro komiteto posėdžio darbotvarkę,

162.2. pirmininkauja komiteto posėdžiams;

162.3. organizuoja komiteto posėdžiui reikalingų dokumentų bei kitos medžiagos parengimą;

162.4. gali formuluoti komiteto nariams užduotis, pateikia jiems medžiagą ir dokumentus, susijusius su komiteto veikla. Paprastai medžiaga teikiama komiteto nariui elektroniniu paštu.

162.5. kviečia dalyvauti komiteto posėdžiuose reikalingus asmenis;

162.6. vadovauja klausimų svarstymo eigai, pagal svarstymų rezultatus formuluoja klausimus balsavimui, skaičiuoja balsus ir skelbia balsavimo rezultatus;

162.7. prižiūri komiteto sprendimų vykdymą;

162.8. informuoja komiteto narius apie komiteto rekomendacijų vykdymą.

163. Tarybos komiteto pirmininkas turi teisę gauti komiteto įgaliojimams vykdyti reikalingą informaciją iš valstybės ar savivaldybės institucijų, įstaigų ir valstybės ar savivaldybės valdomų įmonių.

164. Kai tarybos komiteto pirmininkas negali eiti pareigų ar jo nėra, komiteto pirmininko pavaduotojas atlieka komiteto pirmininko įgaliojimus.

165. Tarybos komitetų teikiami sprendimų projektai, kurių įgyvendinimui reikalingos lėšos, prieš pateikiant Tarybai svarstyti, privalo išnagrinėti ir pateikti išvadas atitinkamas savivaldybės administracijos padalinys.

166. Tarybos komitetai, teikdami Tarybai sprendimų projektus, turi turėti atitinkamo savivaldybės administracijos padalinio išvadas apie sprendimo įgyvendinimo galimybes ir galimus rezultatus.

167. Kontrolės komitetas:

167.1. siūlo Tarybai atleisti savivaldybės kontrolierių, kai yra įstatymuose nurodyti atleidimo iš valstybės tarnybos pagrindai;

167.2. svarsto savivaldybės kontrolės ir audito tarnybos kitų metų veiklos plano projektą ir teikia pasiūlymus dėl šio plano projekto papildymo kontrolės ir audito ar pakeitimo iki einamųjų metų lapkričio 5 d. gražina šį plano projektą savivaldybės kontrolieriui tvirtinti.

167.3. įvertina savivaldybės kontrolės ir audito tarnybos ateinančių metų veiklos planui vykdyti reikalingus asignavimus ir išvadą dėl jų teikia Tarybai;

167.4. svarsto savivaldybės kontrolės ir audito tarnybos metinių ataskaitų rinkinį, jų pagrindu rengia ir teikia Tarybai išvadas dėl savivaldybės kontrolės ir audito tarnybos veiklos;

167.5. svarsto savivaldybės kontrolės ir audito tarnybos atliktų auditų ataskaitas ir jų išvadų pagrindu rengia ir teikia Tarybai išvadas dėl savivaldybės turto ir lėšų naudojimo teisėtumo, tikslingumo ir efektyvumo;

167.6 siūlo Tarybai atlikti nepriklausomą savivaldybės turto ir lėšų naudojimo bei savivaldybės veiklos auditą, teikia savo išvadas dėl audito rezultatų;

167.7. periodiškai (kartą per ketvirtį) svarsto, kaip vykdomas savivaldybės kontrolės ir audito tarnybos veiklos planas, savivaldybės kontrolės ir audito tarnybos ar savo iniciatyva išklauso institucijų, įstaigų ir įmonių vadovus dėl savivaldybės kontrolės ir audito tarnybos atlikto atitikties, finansinio ir veiklos audito metu nustatytų trūkumų ar teisės aktų pažeidimų pašalinimo, prireikus kreipiasi pagal kompetenciją į merą ir (ar) į Tarybą dėl savivaldybės kontrolės ir audito tarnybos reikalavimų įvykdymo;

167.8. dirba pagal Tarybos patvirtintą veiklos programą ir kiekvienų metų pradžioje už savo veiklą atsiskaito Tarybai šio Reglamento nustatyta tvarka;

167.9. nagrinėja iš asmenų gaunamus pranešimus ir pareiškimus apie savivaldybės administracijos, savivaldybės valdomų įmonių, savivaldybės įstaigų ir jų vadovų veiklą ir teikia dėl jų siūlymus pagal kompetenciją merui ar Tarybai arba persiunčia juos nagrinėti kompetentingoms institucijoms ar įstaigoms.

168. Tarybos komitetai pagal savo kompetenciją priima rekomendacinius sprendimus. Meras, savivaldybės administracija, jos padaliniai, savivaldybės biudžetinės ir viešosios įstaigos, kurių dalininkė ar savininkė yra savivaldybė, ir savivaldybės valdomos įmonės su jų veikla susijusius Tarybos komitetų sprendimus turi apsvarstyti ir apie svarstymo rezultatus pranešti komitetams per 14 kalendorinių dienų. Tarybos komitetų rekomendaciniai sprendimai gali būti teikiami ir savivaldybės teritorijoje esančioms valstybės įstaigoms ir jų padaliniams bei visų nuosavybės formų juridiniams asmenims.

169. Tarybos komitetų posėdžiai yra atviri. Kai tarybos komiteto posėdyje svarstomas su valstybės, tarnybos ar komercine paslaptimi susijęs klausimas, komitetas gali nuspręsti jį nagrinėti uždarame posėdyje.

170. Tarybos komitetų posėdžiai, išskyrus uždarus posėdžius, transliuojami tiesiogiai internetu. Tarybos komitetų posėdžių metu daromas garso ir vaizdo įrašas. Šie įrašai po posėdžių pateikiami Savivaldybės administracijos Bendrajam skyriui, kuris per 2 darbo dienas patalpina įrašą savivaldybės interneto svetainėje.

XIII SKYRIUS

TARYBOS KOMISIJOS

171. Tarybos sprendimu arba mero siūlymu, išskyrus Etikos komisiją ir Antikorupcijos komisiją, gali būti sudaromos nuolatinės (tos kadencijos laikotarpiui) bei laikinosios (atskiriems klausimams nagrinėti) komisijos. Jeigu tam tikros komisijos sudarymas nustatytas kitame teisės akte, laikomasi tame teisės akte nustatytos komisijos sudarymo tvarkos bei kitų reikalavimų.

172. Taryba savo įgaliojimų laikui sudaro Etikos komisiją ir Antikorupcijos komisijas, laikantis proporcinio Tarybos daugumos ir mažumos atstovavimo principo. Šios komisijos sudaromos iš Tarybos narių. Šių komisijų sudėtis, išlaikant proporcinio Tarybos daugumos ir mažumos atstovavimo principą, turi būti pakeista ne vėliau kaip per 2 mėnesius nuo Tarybos daugumos ir mažumos pasikeitimo.

173. Tarybos nariams suformavus daugumą ir mažumą merui pateikiamos šių komisijų kandidatūros laikantis proporcinio daugumos ir mažumos atstovavimo principo. Artimiausiame Tarybos posėdyje meras šio Reglamento nustatyta tvarka teikia Tarybos sprendimo projektą dėl Etikos ir Antikorupcijos komisijų sudarymo. Komisijos pirmininko ir jo pavaduotojo delegavimo tvarka nustatyta Vietos savivaldos įstatyme. Taryba posėdžio metu priima sprendimą dėl komisijos sudarymo, pirmininko paskyrimo bei nuostatų patvirtinimo. Komisijos pirmininko pavaduotojas skiriamas Vietos savivaldos įstatymo nustatyta tvarka.

174. Siekiant užtikrinti, kad Tarybos komisijų pirmininkais būtų skiriami tik nepriekaištingos reputacijos, kaip ji apibrėžta Vietos savivaldos įstatyme, Tarybos nariai, Tarybos narys, pretenduojantis tapti Tarybos sudaromos komisijos pirmininku, privalo užpildyti Vidaus reikalų ministro patvirtintos formos deklaraciją, joje pateikdamas duomenis dėl jo atitikties nepriekaištingos reputacijos reikalavimams. Ši deklaracija pateikiama merui, kuris, gavęs tokią deklaraciją, nedelsiant pateikia ją Tarybos posėdžių sekretoriui. Tarybos posėdžių sekretorius skelbia pateiktą deklaraciją savivaldybės interneto svetainėje, kol Tarybos narys eina pareigas, kurioms keliami nepriekaištingos reputacijos reikalavimai.

175. Tarybos sudaromų komisijų nariais gali būti Tarybos nariai, valstybės tarnautojai, darbuotojai, dirbantys pagal darbo sutartis, ekspertai, gyvenamųjų vietovių bendruomenių atstovai – seniūnaičiai, išplėstinės seniūnaičių sueigos deleguoti atstovai, visuomenės atstovai (Lietuvos Respublikoje įregistruotų viešųjų juridinių asmenų, išskyrus valstybės ar savivaldybės institucijas ar įstaigas, įgalioti atstovai), bendruomeninių organizacijų atstovai, kiti savivaldybės gyventojai.

176. Tarybos narius (vieną iš daugumos, kitą iš mažumos) įtraukti į sudaromos komisijos (išskyrus Etikos ir Antikorupcijos komisijos) sudėtį siūlo Tarybos dauguma ir mažuma; valstybės tarnautojus ir darbuotojus, dirbančius pagal darbo sutartį, ekspertus (ne daugiau kaip 2) – meras savo iniciatyva arba administracijos direktoriaus siūlymu. Po vieną kandidatą į komisijos narius gali siūlyti seniūnaičių išplėstinė sueiga ir Nevyriausybinių organizacijų taryba. Savivaldybės gyventojai komisijų nariais gali būti tik jiems sutikus. Tarybos posėdžio sekretoriui gavus visas deleguojamų asmenų kandidatūras šio Reglamento nustatyta tvarka parengiamas Tarybos sprendimo projektas ir teikiamas Tarybai svarstyti.

177. Komisijų nuostatus tvirtina Taryba atskiru sprendimu.

178. Etikos komisija:

178.1. prižiūri, kaip meras ir Tarybos nariai laikosi šio įstatymo, Valstybės politikų elgesio kodekso, Viešųjų ir privačių interesų derinimo įstatymo, šio Reglamento, kitų teisės aktų, reglamentuojančių Tarybos narių veiklą ir elgesį, reikalavimų;

178.2. analizuoja Tarybos narių nedalyvavimo Tarybos, komitetų ir komisijų posėdžiuose ir šio įstatymo nustatytų pareigų nevykdymo priežastis;

178.3. tiria ir priima sprendimus dėl mero ir Tarybos narių veiklos atitikties šio įstatymo, Valstybės politikų elgesio kodekso, Viešųjų ir privačių interesų derinimo įstatymo, šio Reglamento, kitų teisės aktų, reglamentuojančių mero ir Tarybos narių veiklą ir elgesį, nuostatoms;

178.4. nagrinėja savivaldybės bendruomenės narių, valstybės institucijų, gyvenamųjų vietovių bendruomenių ar bendruomeninių organizacijų atstovų siūlymus ir pastabas dėl mero ir Tarybos narių veiklos skaidrumo;

178.5. analizuoja šio įstatymo nustatytų mero pareigų nevykdymo priežastis;

178.6. teikia Vyriausiajai rinkimų komisijai siūlymą priimti sprendimą dėl Tarybos nario įgaliojimų nutrūkimo, jeigu šis tarybos narys yra praleidęs iš eilės 3 Tarybos posėdžius be pateisinamos priežasties;

178.7. Tarybos narių, mero ir savo iniciatyva teikia Tarybos nariams rekomendacijas dėl Viešųjų ir privačių interesų derinimo įstatymo nuostatų įgyvendinimo;

178.8. Tarybos narių ir savo iniciatyva teikia merui rekomendacijas dėl Viešųjų ir privačių interesų derinimo įstatymo nuostatų įgyvendinimo.

179. Antikorupcijos komisija:

179.1. šio Reglamento 180 punkte nustatyta tvarka Tarybos ar mero iniciatyva dalyvauja atliekant savivaldybės institucijų teisės aktų projektų antikorupcinį vertinimą;

179.2. dalyvauja rengiant savivaldybės korupcijos prevencijos veiksmų planą ir teikia išvadas merui ir Tarybai dėl šio veiksmų plano ir jo įgyvendinimo;

179.3. nagrinėja savivaldybės bendruomenės narių, valstybės institucijų, gyvenamųjų vietovių bendruomenių ar bendruomeninių organizacijų atstovų siūlymus ir pastabas dėl kovos su korupcija priemonių vykdymo;

179.4. informuoja visuomenę apie savo veiklą, vykdomas korupcijos prevencijos priemones savivaldybėje, taip pat apie kovos su korupcija rezultatus;

179.5. korupcijos prevencijos tikslais analizuoja savivaldybės administracijos, biudžetinių ir viešųjų įstaigų, kurių savininkė yra savivaldybė, ir savivaldybės valdomų įmonių atliktus viešuosius pirkimus ir apie galimus korupcijos atvejus informuoja merą, Tarybą, kompetentingas institucijas ar įstaigas. Antikorupcijos komisijos pirmininkas ir nariai turi teisę susipažinti su visa analizuojamų viešųjų pirkimų informacija;

179.6. atlieka kitas kituose teisės aktuose nustatytas funkcijas, susijusias su savivaldybėje įgyvendinama valstybės politika korupcijos prevencijos srityje.

180. Antikorupcijos komisija, Tarybos ar mero iniciatyva priėmus Tarybos sprendimą ar mero potvarkį dėl teisės aktų projektų vertinimo, dalyvauja atliekant savivaldybės institucijų parengtų teisės aktų projektų antikorupcinį vertinimą.

181. Taryba sudarytai laikinajai (atskiriems klausimams nagrinėti) komisijai skiria užduotį ir nustato jos darbo trukmę. Komisija savo veikloje vadovaujasi įstatymais ir poįstatyminiais teisės aktais bei Tarybos patvirtintais komisijos nuostatais.

182. Komisijos sekretoriaus pareigas atlieka mero paskirtas valstybės tarnautojas arba darbuotojas, dirbantis savivaldybės administracijoje pagal darbo sutartį. Kitais atvejais komisija vienam iš komisijos narių paveda tvarkyti komisijos dokumentus.

183. Tarybos sprendimu sudaryta komisija priima rekomendacinius sprendimus, rengia aktus, išvadas, kitus dokumentus.

184. Tarybos komisijos sprendimus ir kitus dokumentus pasirašo komisijos pirmininkas arba visi komisijos posėdyje dalyvavę komisijos nariai.

185. Tarybos komisijos pirmininkas turi teisę gauti komisijos įgaliojimams vykdyti reikalingą informaciją iš valstybės ar savivaldybės institucijų, įstaigų ir valstybės ar savivaldybės valdomų įmonių.

186. Tarybos komisijos darbe patariamojo balso teise gali dalyvauti:

186.1. komisijai nepriklausantys Tarybos nariai prieš 1 valandą iki komisijos posėdžio pradžios užsiregistravę pas Tarybos posėdžio sekretorių;

186.2. ekspertai, valstybės tarnautojai ir kiti suinteresuoti asmenys, kai komisija nusprendžia, kad šių asmenų dalyvavimas yra reikalingas sprendžiant svarstomus klausimus;

186.3. visuomenės atstovai – seniūnaičiai, išplėstinės seniūnaičių sueigos deleguoti atstovai, kai svarstomi klausimai, susiję su seniūnaitijos (atitinkamų seniūnaitijų) gyventojais, kurie gali pareikšti seniūnaitijos (atitinkamų seniūnaitijų) gyventojų nuomonę apie poreikius ir interesus šiais klausimais, siūlyti problemų sprendimo variantus.

187. Tarybos komisijų posėdžiai, išskyrus Etikos komisijos ir komisijų uždarus posėdžius, transliuojami tiesiogiai internetu. Tarybos komisijų, išskyrus Etikos komisijos posėdžius, posėdžių metu daromas garso ir vaizdo įrašas. Šie įrašai po posėdžių pateikiami Savivaldybės administracijos Bendrajam skyriui, kuris per 2 darbo dienas patalpina įrašus savivaldybės interneto svetainėje.

188. Komisijos posėdis gali vykti nuotoliniu būdu arba daliai Tarybos narių fiziškai susirenkant į komiteto posėdį, o kitai daliai Tarybos narių dalyvaujant nuotoliniu būdu (toliau – mišrus būdas). Nuotoliniu būdu ar mišriu būdu vyksiančio Tarybos komisijos posėdžio klausimai rengiami ir posėdis vyksta laikantis visų Vietos savivaldos įstatymo 21 straipsnyje nustatytų reikalavimų ir užtikrinant šiame įstatyme nustatytas savivaldybės tarybos nario teises.

Nuotoliniu būdu ar mišriu būdu priimant komiteto sprendimus, turi būti užtikrintas komisijos nario tapatybės ir jo balsavimo rezultatų nustatymas. Komisijos posėdžiai nuotoliniu būdu ar mišriu būdu vykti negali, jeigu tam raštu prieštarauja daugiau kaip pusė visų komisijos narių, išskyrus:

1) kai dėl nepaprastosios padėties, ekstremaliosios situacijos ar karantino komisijos posėdžiai negali vykti Tarybos nariams posėdyje dalyvaujant fiziškai;

2) artimiausią numatytą nuotoliniu būdu ar mišriu būdu vyksiantį komisijos posėdį.

Sprendimą organizuoti posėdį nuotoliniu būdu arba mišriuoju būdu priima komisijos pirmininkas savo iniciatyva arba gavęs komisijos nario prašymą dalyvauti posėdyje nuotoliniu būdu. Apie priimtą sprendimą komisijos posėdį organizuoti nuotoliniu būdu arba mišriuoju būdu nedelsiant elektroninių ryšių priemonėmis turi būti pranešta komisijos nariams ir kitiems posėdžio dalyviams. Mišriuoju būdu organizuojamame posėdyje kiti komisijos nariai ir kiti posėdžio dalyviai savo pasirinkimu gali dalyvauti nuotoliniu būdu arba atvykę į komisijos posėdžių salę.

XIV SKYRIUS

SENIŪNAIČIŲ SUEIGOS SPRENDIMŲ VERTINIMO TVARKA

189. Seniūnaičių ir išplėstinių seniūnaičių sueigų (toliau - seniūnaičių sueiga), išplėstinių seniūnaičių sueigų veiklos organizavimą nustato Vietos savivaldos įstatymas.

190. Seniūnaičių sueigų priimtus rekomendacinius sprendimus savivaldybės institucijos privalo įvertinti:

190.1. jeigu seniūnaičių sueigų sprendimų vertinimas yra Tarybos kompetencija, jie vertinami rengiant Tarybos sprendimo projektą šio Reglamento nustatyta tvarka bei teikiant jį svarstyti Tarybai artimiausiame Tarybos posėdyje;

190.2. jeigu seniūnaičių sueigų sprendimų vertinimas priklauso mero kompetencijai, jis įvertina šiuos sprendimus ne vėliau kaip per 20 darbo dienų nuo išplėstinės seniūnaičių sueigos sprendimo gavimo dienos priimdamas potvarkį;

190.3. savivaldybės institucijos dėl seniūnaičių sueigų sprendimų privalo nurodyti savo sprendimų priėmimo motyvus. Atitinkamų savivaldybės institucijų sprendimai dėl seniūnaičių sueigos sprendimų turi būti paskelbti savivaldybės interneto svetainėje ir tų seniūnijų skelbimų lentose. Savivaldybės institucijos, laikydamosi Vietos savivaldos įstatymo 43 straipsnyje nustatytų reikalavimų, privalo paskelbti savo vertinimus dėl išplėstinės seniūnaičių sueigos sprendimų, nurodydamos vertinimo motyvus ir numatomus veiksmus, jeigu tokių veiksmų bus imtasi.

191. Apie Tarybos sprendimo projekto dėl papildomų ir planą viršijančių savivaldybės biudžeto pajamų ir kitų piniginių lėšų paskirstymo, tikslinės paskirties ir specializuotų fondų sudarymo ir naudojimo, susijusio su atitinkamos seniūnijos aptarnaujama teritorija, rengėjas elektroniniu paštu informuoja seniūnus, nurodydamas reikalingumą svarstyti klausimą seniūnaičių sueigose. Seniūnai privalo nedelsiant (ne vėliau kaip per 1 darbo dieną nuo Tarybos sprendimo projekto rengėjo pateiktos rašytinės informacijos apie reikalingumą svarstyti klausimą seniūnaičių sueigose) teisės aktų nustatyta tvarka paskelbti apie seniūnaičių sueigų sušaukimą, įtraukiant į darbotvarkes klausimą dėl papildomų ir planą viršijančių savivaldybės biudžeto pajamų ir kitų piniginių lėšų paskirstymo, tikslinės paskirties ir specializuotų fondų sudarymo ir naudojimo. Per 1 (vieną) darbo dieną nuo seniūnaičių sueigų posėdžių protokolų surašymo seniūnai privalo pateikti posėdžių protokolus su rekomendaciniais sprendimais sprendimo projekto rengėjui ir jie yra vertinami šio Reglamento 190 punkte nustatyta tvarka.

XV SKYRIUS

TARYBOS NARIŲ TEISĖS IR PAREIGOS,

TARYBOS NARIO VEIKLOS APMOKĖJIMAS

192. Tarybos nario teisės ir pareigos nesiskiria nuo nustatytų Vietos savivaldos įstatyme.

193. Tarybos, kolegijos, komitetų, komisijų posėdžių laiku, taip pat, kai Tarybos narys siunčiamas Tarybos ar Biudžeto, ekonomikos, aplinkos apsaugos ir kaimo reikalų komiteto sprendimu atstovauti savivaldybei, Tarybos narys atleidžiamas nuo tiesioginio darbo ar pareigų bet kurioje institucijoje, įstaigoje, įmonėje ar organizacijoje, išsaugant jo darbo vietą. Tarybos narį deleguojant į regiono plėtros tarybos kolegiją, įstatymų nustatytas tarybas, komisijas Tarybos sprendime įrašomi jam suteikiami įgaliojimai.

194. Tarybos nariams už darbo laiką atliekant Tarybos nario pareigas yra atlyginama (apmokama). Šis atlyginimas apskaičiuojamas pagal Lietuvos statistikos departamento skelbiamą paskutinio Lietuvos ūkio vidutinio mėnesinio darbo užmokesčio (toliau – VMDU) dydį. Tarybos narių atlyginimas apskaičiuojamas taikant 1 VMDU dydį, savivaldybės tarybos opozicijos lyderio ir nuolatinių savivaldybės tarybos komitetų ir komisijų pirmininkų – 0,2 VMDU didesnį dydį; nuolatinių savivaldybės tarybos komitetų ir komisijų pirmininkų pavaduotojų – 0,1 VMDU didesnį dydį.

195. Tarybos nariams atlyginimas apskaičiuojamas atsižvelgiant į jų faktiškai dirbtą laiką, atliekant Tarybos nario pareigas pagal visas Vietos savivaldos įstatymo 16 straipsnyje nustatytas savivaldybės tarybos veiklos formas. Posėdžio laikas, t. y. faktiškai dirbtas laikas, fiksuojamas posėdžių protokoluose.

196. Tarybos nariams už savivaldybės nuolatinių gyventojų priėmimą apmokama pagal su Tarybos posėdžio sekretoriumi suderintą grafiką, bet ne daugiau kaip už 4 valandas per mėnesį. Tarybos narių susitikimams su gyventojais bei gyventojų priėmimui savivaldybės administracija turi parengti patalpas bei darbo vietas.

197. Tarybos nariams už darbą Tarybos, kolegijos, komitetų ir komisijų, mero sudarytos grupės, į kurios sudėtį įtraukti Tarybos narais, posėdžiuose atlyginimas (užmokestis) mokamas šio Reglamento 199 punkte nustatyta tvarka.

198. Tarybos narys turi teisę atsisakyti atlyginimo (užmokesčio) už darbą atliekant Tarybos nario pareigas. Tarybos narys norėdamas atsisakyti atlyginimo pateikia merui prašymą raštu (laisva forma) dėl Tarybos nario pareigų atlikimo neatlygintinai (tai yra visuomeniniais pagrindais). Tokiu atveju Tarybos nariui atlyginimas neskaičiuojamas ir nemokamas, taip pat neskaičiuojami ir nemokami teisės aktų nustatyti privalomi mokesčiai, valstybinio socialinio draudimo ir privalomojo sveikatos draudimo įmokos. Tarybos narys gali atšaukti savo prašymą ta pačia tvarka.

199. Po Tarybos, kolegijos, komiteto, komisijos, Mero sudarytos grupės, į kurios sudėtį įtraukti Tarybos narais, posėdžio pagal posėdžio pirmininko pateiktą posėdžio protokolą Tarybos posėdžio sekretorius pildo darbo laiko apskaitos žiniaraštį, kuriame nurodo kiekvieno dalyvavusio posėdyje Tarybos nario darbo laiką. Tarybos posėdžio sekretorius darbo laiko apskaitos žiniaraštį pasirašo ir iki kito mėnesio 10 dienos pateikia savivaldybės administracijos Buhalterinės apskaitos skyriui, kuris pagal pateiktą žiniaraštį skaičiuoja Tarybos nariams atlyginimą (užmokestį).

200. Tarybos nariui su jo, kaip Tarybos nario, veikla susijusioms kanceliarinėms, pašto, telefono, interneto ryšio, transporto, biuro patalpų nuomos, viešosios informacijos rengėjų teikiamų paslaugų, Tarybos nario ataskaitų gamybos ir platinimo bei kitoms šiame Reglamente numatytoms išlaidoms apmokėti, kiek jų nesuteikia ar tiesiogiai neapmoka savivaldybės administracija, kas mėnesį mokama 1 MMA dydžio išmoka (toliau – išmoka).

201. Išmoka mokama avansu. Per praėjusį ketvirtį avansu išmokėta išmoka, už kurią Tarybos narys šio Reglamento 203 punkte nustatyta tvarka neatsiskaitė, laikoma einamojo ketvirčio avansine išmoka ir įskaitoma į einamojo ketvirčio išlaidas.

202. Išmoka gali būti panaudota:

202.1. kanceliarinėms prekėms įsigyti;

202.2. pašto prekėms ir paslaugoms įsigyti;

202.3. telefono ryšio įrangos, jos draudimo, pokalbių ir kitoms paslaugoms apmokėti;

202.4. interneto ryšio paslaugoms ir įrangai įsigyti ar nuomai apmokėti;

202.5. Tarybos nario veiklai naudojamos transporto priemonės nuomai, techninei priežiūrai, remontui, atsarginėms dalims, padangoms, akumuliatoriams, kitoms transporto priemonės priežiūros prekėms ir paslaugoms, draudimui (neviršijant Tarybos nario kadencijos laikotarpio), degalams, transporto priemonės stovėjimo ir saugojimo aikštelėse išlaidoms, taksi paslaugoms apmokėti, viešojo transporto bilietams įsigyti;

202.6. biuro patalpų nuomai;

202.7. viešosios informacijos rengėjų teikiamoms paslaugoms, viešinant Tarybos nario veiklą, apmokėti;

202.8. Tarybos nario ataskaitų rengimui ir platinimui apmokėti;

202.9. knygų, gėlių ar suvenyrų įsigijimui.

203. Už išmokų panaudojimą atsiskaitoma kas ketvirtį. Kiekvienas Tarybos narys privalo užpildyti išmokų avanso apyskaitą, surašydamas joje per ketvirtį patirtų išlaidų pateisinamuosius dokumentus ir patvirtindamas tai savo parašu. Užpildyta išmokų avanso apyskaita su pridedamais išlaidas patvirtinančiais dokumentais savivaldybės administracijos Buhalterinės apskaitos skyriui iki einamojo ketvirčio 15 dienos pateikiama per DVS, jei nėra tokios galimybės, - atvykus į savivaldybės administraciją, atsiuntus paštu ar elektroniniu paštu. Teikiant išmokų avanso apyskaitą per DVS ar elektroniniu būdu, Tarybos narys pasirašo kvalifikuotu elektroniniu parašu.

204. Paslaugų ir prekių pirkimo dokumentai (sąskaitos, kvitai ir pan.) išrašomi Tarybos nario vardu. Su prekių tiekėjais ir paslaugų teikėjais atsiskaito Tarybos narys.

205. Jei išmoka panaudojama:

205.1. Tarybos nario veiklai naudojamai transporto priemonei turi būti pateikiamas šios priemonės registracijos dokumentas;

205.2. knygų, gėlių ar suvenyrų įsigijimui turi būti pateikiama informacija kokiems tikslams - renginio pavadinimas, renginio programa, kokiems asmenims priimti ar pasveikinti įteiktos knygos, gėlės ar suvenyrai.

206. Ar Tarybos nario lėšos, gautos iš savivaldybės biudžeto, su Tarybos nario veikla Taryboje susijusioms išlaidoms naudojamos pagal paskirtį, kontroliuoja savivaldybės Etikos komisija, savivaldybės administracijos Buhalterinės apskaitos skyrius. Etikos komisija priima sprendimą dėl įpareigojimo Tarybos nariui gražinti išmokėtą išmoką šio Reglamento 207 punkte nurodytais atvejais.

207. Jeigu nustatoma, kad Tarybos narys išmokas panaudojo ne pagal šiame Reglamento skyriuje nurodytą paskirtį, Tarybos narys, pasibaigus ataskaitiniam laikotarpiui, šią sumą turi sumokėti iš asmeninių lėšų. Jeigu per du mėnesius, pasibaigus ataskaitiniam laikotarpiui, Tarybos narys ne pagal nurodytą paskirtį panaudotos išmokos ar jos dalies nesumoka, Savivaldybės administracijos Buhalterinės apskaitos skyrius ne ginčo tvarka išskaičiuoja jas iš Tarybos nariui mokėtinų sumų.

208. Atlyginimas ir išmoka Tarybos nariams pervedami į Tarybos nario sąskaitą banke iki mėnesio 20 dienos, jei ji nedarbo diena – po jos pirmą darbo dieną.

209. Be svarbios pateisinamos priežasties (liga, komandiruotė ir kita) nedalyvavusiam Tarybos, kolegijos, komiteto, kurio narys jis yra, bendrame komiteto posėdyje, taip pat Tarybos nariui atvykus į šį posėdį ir be svarbios pateisinamos priežasties iš jo išvykus, kai dėl to neįvyksta ar nutrūksta posėdis dėl kvorumo nebuvimo, išmoka Tarybos nariui sumažinama 30 proc. už kiekvieną posėdį. Atitinkama suma išskaitoma iš Tarybos nariui mokėtinų išmokų.

210. Tarybos narys privalo pranešti Tarybos posėdžio sekretoriui apie nedalyvavimą sušauktame Tarybos, kolegijos, komiteto posėdyje, nurodant nedalyvavimo priežastį iki posėdžio dienos. Tarybos posėdžio sekretorius apie tai informuoja posėdžio pirmininką, kuris informuoja Tarybą, komitetą posėdžio metu. Apie Tarybos nario nedalyvavimą posėdyje ir nedalyvavimo priežastis, posėdžio pirmininkui nurodant ar priežastis yra svarbi ar ne, įrašoma į posėdžio protokolą.

211. Kai posėdžio protokole nurodoma, kad Tarybos nario nedalyvavimo priežastis yra nesvarbi, Tarybos narys gali posėdžio pirmininkui pateikti raštu motyvuotą prašymą laikyti nedalyvavimo priežastį svarbia ne vėliau kaip per 5 dienas po posėdžio dienos. Posėdžio pirmininkas nagrinėja Tarybos nario prašymą ir dėl jo priima sprendimą.

212. Jeigu pagal Tarybos ar Biudžeto, ekonomikos, aplinkos apsaugos ir kaimo reikalų komiteto sprendimą Tarybos narys atstovauja savivaldybei už miesto ribų, Savivaldybės administracija Vyriausybės nustatyta tvarka apmoka jam komandiruotės išlaidas. Grįžęs iš komandiruotės, Tarybos narys arba Tarybos narių delegacijos vadovas per 3 darbo dienas pateikia ataskaitą. Ataskaitoje turi būti nurodytas komandiruotės pagrindas (kvietimas, potvarkio ar įsakymo numeris, pavadinimas, data); komandiruotės laikas ir vieta; komandiruotės tikslas ir pobūdis (šventė, dalykinis susitikimas, konferencija, verslo mugė ir pan.); pateikta informacija apie komandiruotės metu įvykusius susitikimus; komandiruotės metu aptartus ar svarstytus klausimus; prie ataskaitos pridedama atsivežta informacinė medžiaga (jei ji yra); nurodomas ataskaitą pateikęs asmuo (vardas, pavardė, pareigos).

XVI skyrius

SAVIVALDYBĖS KOLEGIJA

213. Tarybos įgaliojimų laikui iš mero, vicemerų, administracijos direktoriaus, Tarybos komitetų pirmininkų, Etikos komisijos pirmininko, Antikorupcijos komisijos pirmininko ir opozicijos lyderio Tarybos sprendimu sudaroma savivaldybės kolegija (toliau – kolegija). Kolegijos posėdžiams pirmininkauja meras (posėdžio pirmininkas).

214. Kolegija yra Tarybos patariamasis organas.

215. Kolegija svarsto Vietos savivaldos įstatyme nustatytus klausimus ir teikia sprendimų projektus.

216. Kolegijos posėdžiai yra teisėti, jeigu juose dalyvauja kolegijos narių dauguma.

217. Kolegijos posėdžius prireikus šaukia meras, o kai jo nėra – vicemeras. Apie kolegijos posėdžio laiką ir svarstyti parengtus klausimus praneša meras, o jo nesant – vicemeras ne vėliau kaip likus 1 darbo dienai iki posėdžio pradžios. Kolegijos posėdžiams pirmininkauja meras, jo nesant – vicemeras, o jo nesant – kitas kolegijos paskirtas kolegijos narys.

218. Kolegijos posėdžiai protokoluojami. Posėdžio protokolus ir sprendimus pasirašo posėdžio pirmininkas ir Tarybos posėdžio sekretorius.

219. Kolegijos posėdžio darbotvarkę sudaro meras.

220. Kolegijos posėdžiai yra atviri. Posėdžio pirmininkas turi teisę leisti posėdyje kalbėti savivaldybės kontrolieriui, administracijos direktoriui ir kviestiesiems asmenims.

221. Per posėdį galima kalbėti tik posėdžio pirmininkui leidus.

222. Jeigu nagrinėtu klausimu sprendimas nebuvo priimtas, pakartotinai šis klausimas gali būti teikiamas kitame kolegijos posėdyje.

223. Kolegijos sprendimai priimami dalyvaujančių kolegijos narių balsų dauguma. Jeigu balsai pasiskirsto po lygiai, lemia posėdžio pirmininko balsas.

224. Kolegijos sprendimai įsigalioja nuo priėmimo, jeigu juose nenustatyta vėlesnė įsigaliojimo data.

25. Kolegiją techniškai aptarnauja savivaldybės administracija.

XVII SKYRIUS

MERas, VICEMERAS

226. Išrinktas meras įgyja įgaliojimus ir pradeda eiti mero pareigas po to, kai prisiekia Vietos savivaldos įstatymo nustatyta tvarka.

227. Meras savo įgaliojimų laikui skiria 1 (vieną) ar 2 (du) vicemerus. Vicemero skyrimo tvarka nustatyta Vietos savivaldos įstatyme. Meras teikia Tarybai vicemero (-ų) kandidatūrą (-as) pateikdamas sprendimo projektą šio Reglamento nustatyta tvarka.

228. Mero, vicemero kompetenciją reglamentuoja Vietos savivaldos įstatymas.

229. Meras gali atstovauti pats arba, teisės aktų nustatyta tvarka išrašydamas įgaliojimą, įgalioti kitus asmenis atstovauti savivaldybei teisme, bendradarbiaujant su kitomis savivaldybėmis, valstybės ar užsienio šalių institucijomis, kitais juridiniais ir fiziniais asmenimis. Įgaliojime nurodomi suteikiami įgaliojimai ir įgaliojimo terminas.

230. Teikdamas Tarybos sprendimo projektą šiame Reglamente nustatyta tvarka, gali siūlyti Tarybai pavesti savivaldybės kontrolieriui (kontrolės ir audito tarnybai) atlikti veiklos plane nenumatytą savivaldybės administravimo subjektų ar savivaldybės valdomų įmonių atitikties, finansinį ir veiklos auditą, priima savivaldybės kontrolieriaus (Kontrolės ir audito tarnybos) pateiktas audito ataskaitas ir išvadas dėl atlikto finansinio ir veiklos audito rezultatų, prireikus organizuoja šių ataskaitų ir išvadų svarstymą Tarybos komitetų ir Tarybos posėdžiuose.

231. Meras, įgyvendindamas Vietos savivaldos įstatymo 28 straipsnyje įtvirtintą teisę, gali motyvuotai grąžinti Tarybai pakartotinai svarstyti jos priimtą teisės aktą. Jis su mero teikiamomis pataisomis svarstomas artimiausiame Tarybos posėdyje, kuris šaukiamas šiame Reglamente nustatyta tvarka.

232. Meras 2 kartus per savaitę po 2 valandas priima gyventojus. Priėmimo valandos skelbiamos savivaldybės interneto svetainėje ir seniūnijų patalpose.

233. Meras priima potvarkius dėl atostogų suteikimo vicemerui, vicemeras - merui. Vienu metu atostogos negali būti suteiktos ir merui, ir vicemerui. Meras potvarkiu siunčia į komandiruotes vicemerą, vicemeras - merą.

234. Vicemeras pavaduoja merą ir vykdo mero įgaliojimus, nustatytus Vietos savivaldos įstatyme. Taip pat atlieka mero nustatytas funkcijas ir pavedimus.

235. Meras šio Reglamento XI skyriuje nustatyta tvarka atsiskaito už savo veiklą Tarybai ir bendruomenei.

XVIII SKYRIUS

TARYBOS OPOZICIJOS LYDERIS

236. Opozicijos lyderis deklaruoja savo statusą Vietos savivaldos įstatymo nustatyta tvarka.

237. Opozicijos lyderis atlieka jam Vietos savivaldos įstatyme jam pavestas funkcijas bei įgyvendina Vietos savivaldos įstatymo teises šio reglamento nustatyta tvarka. Atskirų funkcijų ir teisių šiame Reglamente opozicijos lyderiui nenustatoma.

XIX SKYRIUS

SAVIVALDYBĖS BIUDŽETO PROJEKTO RENGIMAS IR TVIRTINIMAS

238. Savivaldybės biudžeto (toliau – biudžetas) sudarymas:

238.1. biudžetas sudaromas vieniems biudžetiniams metams;

238.2. biudžeto projektą rengia savivaldybės administracija, vadovaudamasi Tarybos patvirtintomis savivaldybės biudžeto sudarymo, vykdymo ir atskaitomybės taisyklėmis ir mero nustatytais biudžeto projekto rengimo terminais.

239. Biudžeto projektas svarstomas tokia tvarka:

239.1. biudžeto projektas teikiamas svarstyti Tarybos narių frakcijoms, grupėms, mišriai grupei, komitetams, taip pat skelbiamas savivaldybės interneto svetainėje ir vietinėje spaudoje su nuoroda į paskelbtą biudžeto projektą savivaldybės interneto svetainėje gyventojams viešai svarstyti;

239.2. su biudžeto projektu galima susipažinti savivaldybės administracijoje. Savivaldybės gyventojai ir juridiniai asmenys pastabas ir pasiūlymus dėl biudžeto projekto teikia 5 darbo dienas nuo projekto paskelbimo dienos elektroniniu paštu (finansai@svencionys.lt ) arba raštu Savivaldybės administracijos Finansų skyriui;

239.3. komitetai privalo išnagrinėti biudžeto projektą ir savo sprendimus ne vėliau kaip per 5 darbo dienas nuo biudžeto projekto gavimo dienos pateikti Biudžeto, ekonomikos, aplinkos apsaugos ir kaimo reikalų komitetui. Į komitetų, kuriuose svarstomas biudžeto projektas, posėdžius kviečiami savivaldybės administracijos atstovai, taip pat gali būti kviečiami kitų komitetų nariai;

239.4. per šio Reglamento 239.2 papunktyje nustatytą laiką gautas gyventojų ir juridinių asmenų pastabas ir pasiūlymus apibendrina savivaldybės administracija ir pateikia Biudžeto, ekonomikos, aplinkos apsaugos ir kaimo reikalų komitetui.

239.5. Pasiūlymai didinti biudžeto projekte numatytus asignavimus arba numatyti naujus asignavimus svarstomi tik tada, kai pasiūlymo iniciatoriai nurodo šių išlaidų finansavimo šaltinį. Negalima mažinti tų asignavimų, kurie į biudžeto projektą įrašyti pagal įstatymus, Vyriausybės nutarimus, kitus norminius teisės aktus bei Tarybos sprendimus.

239.6. Biudžeto, ekonomikos, aplinkos apsaugos ir kaimo reikalų komitetas, gavęs Tarybos narių frakcijų, grupių, mišrios grupės, komitetų išvadas bei gyventojų ir juridinių asmenų atsiliepimus, apsvarsto biudžeto projektą ir dėl jo pateikia išvadą. Išvadoje nurodomos Tarybos narių frakcijų, grupių, mišrios grupės, komitetų teikiamos pastabos ir pagrindinės išvados. Jeigu Biudžeto, ekonomikos, aplinkos apsaugos ir kaimo reikalų komitetas nepritaria siūlomoms biudžeto projekto pataisoms, savo išvadoje nurodo konkrečius nepritarimo motyvus.

240. Apsvarsčius biudžeto projektą šiame Reglamento skyriuje nustatyta tvarka meras teikia biudžeto projektą svarstyti Tarybai.

241. Taryba biudžetą patvirtina per 2 mėnesius nuo valstybės biudžeto ir savivaldybių biudžetų finansinių rodiklių patvirtinimo.

242. Biudžetiniais metais Taryba biudžetą gali tikslinti.

XX SKYRIUS

TARYBOS, MERO IR TARYBOS NARIŲ BENDRAVIMO SU GYVENTOJAIS

FORMOS IR BŪDAI BEI ATSISKAITYMAS GYVENTOJAMS

243. Taryba, meras ir Tarybos nariai, atsižvelgdami į vietos sąlygas, pasirenka vieną ar kelias bendravimo su gyventojais formas ir būdus:

243.1. pavienių arba grupės Tarybos narių gyventojų priėmimas arba susitikimas su gyventojais;

243.2. asmenų prašymų nagrinėjimas ir jų aptarnavimas taikant „vieno langelio“ principą decentralizuotu būdu;

243.3. informacijos teikimas savivaldybės interneto svetainėje www.svencionys.lt, elektroniniu paštu savivaldybe@svencionys.lt , kuriuo gyventojai, asociacijos ir kiti asmenys gali teikti pageidavimus ir pasiūlymus dėl Tarybos sprendimų projektų ir kitų klausimų, susijusių su Tarybos veikla;

243.4. Tarybos narių, mero rašytiniai atsakymai į gyventojų prašymus;

243.5. vieši Tarybos, mero sprendimų projektų svarstymai;

243.6. informacijos, susijusios su Tarybos, mero veikla, skelbimas savivaldybės interneto svetainėje www.svencionys.lt, savivaldybės skelbimų lentose ir vietinėje spaudoje;

243.7. Tarybos veiklos ataskaitų teikimas gyventojams;

243.8. Tarybos narių susitikimai su gyventojais;

243.9. vaizdo konferencijos savivaldybės interneto svetainėje www.svencionys.lt.

XXI SKYRIUS

APKLAUSOS PASKELBIMO INICIATYVOS TEISĖS ĮGYVENDINIMAS

IR APKLAUSOS REZULTATŲ SVARSTYMAS

244. Apklausos paskelbimo iniciatyvos teisę įgyvendina:

244.1. Švenčionių rajono savivaldybės gyventojai Vietos savivaldos įstatymo nustatyta tvarka;

244.2. Taryba ne mažiau kaip 1/4 Tarybos narių grupės reikalavimu šio Reglamento nustatyta tvarka. Reikalavimą pasirašo visi iniciatyvinės grupės nariai;

244.3. meras šio Reglamento nustatyta tvarka;

244.4. seniūnai šio Reglamento nustatyta tvarka.

245. Tarybos nariai, norintys inicijuoti apklausos paskelbimą, raštu kreipiasi į merą. Kreipimesi nurodomas konkrečiai ir aiškiai suformuluotas galutinis apklausai teikiamo (-ų) klausimo (-ų) tekstas, siūlomas apklausos būdas, teritorija, data, vieta, apklausos komisijos sudėtis. Kreipimąsi pasirašo visi inicijuojantys apklausą Tarybos nariai. Prie kreipimosi pridedamas mero potvarkio projektas su aiškinamuoju raštu dėl apklausos paskelbimo motyvų, tikslingumo, lėšų poreikio dydžio.

246. Meras apklausos paskelbimo iniciatyvos teisę įgyvendina vienasmeniškai, sprendimą įformindamas mero potvarkiu, kuriame nurodo konkrečiai ir aiškiai suformuluotą galutinį apklausai teikiamo (-ų) klausimo (-ų) tekstą, siūlomą apklausos būdą, teritoriją, datą, vietą, trukmę, apklausos komisijos sudėtį. Prie mero potvarkio pridedamas aiškinamasis raštas dėl apklausos paskelbimo motyvų, tikslingumo, lėšų poreikio dydžio.

247. Seniūnas, norintis inicijuoti apklausos paskelbimą, raštu kreipiasi į merą. Kreipimesi nurodomas konkrečiai ir aiškiai suformuluotas galutinis apklausai teikiamo (-ų) klausimo (-ų) tekstas, siūlomas apklausos būdas, teritorija, data, vieta, apklausos komisijos sudėtis. Prie kreipimosi pridedamas mero potvarkio projektas su aiškinamuoju raštu dėl apklausos paskelbimo motyvų, tikslingumo, lėšų poreikio dydžio ir seniūnaičių sueigos, kurioje pritarta apklausos iniciatyvai, protokolas. Meras įvertinęs pateiktą seniūno iniciatyvą paskelbti apklausą, ne vėliau kaip per 10 darbo dienų privalo paskelbti apklausą.

248. Apklausos organizavimo tvarką Taryba nustato atskiru sprendimu.

249. Taryba artimiausiame Tarybos posėdyje svarsto apklausai pateiktą klausimą, jeigu savo nuomonę pateiktu klausimu pareiškė ne mažiau kaip 10 procentų apklausos teritorijos gyventojų, turinčių teisę dalyvauti apklausoje. Svarstymui pateikiamas sprendimo projektas šio Reglamento VI skyriuje nustatyta tvarka.

XXII SKYRIUS

PASIŪLYMŲ NUSTATYTI AR PANAIKINTI GYVENAMĄSIAS VIETOVES,

NUSTATYTI IR KEISTI JŲ TERITORIJŲ RIBAS,

SUTEIKTI IR KEISTI PAVADINIMUS GYVENAMOSIOMS VIETOVĖMS

TEIKIMO IR NAGRINĖJIMO TVARKA

250. Iniciatyvos teisę teikti pasiūlymus Tarybai dėl siūlymų Vyriausybei nustatyti ar panaikinti gyvenamąsias vietoves, nustatyti ir keisti jų teritorijų ribas, suteikti ir keisti pavadinimus gyvenamosioms vietovėms (toliau – pasiūlymai) turi tų gyvenamųjų vietovių gyventojai, jose veikiantys juridiniai asmenys ir jose esančio nekilnojamojo turto savininkai. Iniciatyvos teisę šiais klausimais turi ir savivaldybės institucijos.

251. Gyventojų iniciatyvos teisę teikti pasiūlymus turi ne mažiau kaip 10 procentų atitinkamos gyvenamosios vietovės, dėl kurios teikiami pasiūlymai, gyventojų, turinčių teisę rinkti Tarybą. Gyventojai pasiūlymus teikia merui, pagrįsdami pasiūlymų aktualumą ir reikalingumą bei pateikdami šiame punkte nurodytą kiekį gyventojų, pritariančių pasiūlymams, parašų. Gyventojai, pritariantys pasiūlymams, pasirašydami turi nurodyti savo vardą, pavardę, gimimo metus, gyvenamąją vietą ir pasirašyti.

252. Juridiniai asmenys, veikiantys gyvenamojoje vietovėje, dėl kurios teikiami pasiūlymai, kartu su pasiūlymais merui turi pateikti atitinkamo savo valdymo organo, kuris pagal atitinkamų juridinių asmenų veiklą reglamentuojančius teisės aktus, įstatus (nuostatus) yra kompetentingas atstovauti juridiniam asmeniui, rašytinį kreipimąsi, pasirašytą juridinio asmens vadovo ar jo įgalioto asmens. Pasiūlymai turi būti argumentuoti, pagrįstas jų aktualumas ir reikalingumas. Juridiniai asmenys su pasiūlymais merui pateikia duomenis, kurie pagrįstų, kad juridinis asmuo vykdo veiklą atitinkamos gyvenamosios vietovės, dėl kurios teikiami pasiūlymai, teritorijoje.

253. Meras iniciatyvos teisę teikti pasiūlymus įgyvendina pateikdamas Tarybai sprendimo projektą dėl pritarimo pasiūlymams.

254. Taryba pasiūlymų iniciatyvos teisę įgyvendina ne mažiau kaip 1/4 Tarybos narių reikalavimu, kuriame pagrindžiamas pasiūlymų aktualumas ir reikalingumas, atitiktis teisės aktų reikalavimams ir nurodoma, kokios yra galimybės įgyvendinti šiuos pasiūlymus. Reikalavimą pasirašo visi iniciatyvinės grupės nariai.

255. Pateiktus pasiūlymus preliminariai nagrinėja meras ir prireikus raštu paprašo pasiūlymus pateikusių subjektų per 5 darbo dienas ištaisyti trūkumus. Jei trūkumai nustatytu laiku nepašalinami, pasiūlymai paliekami nenagrinėti.

256. Tarybos sprendimo projektas dėl pritarimo pasiūlymams nustatyti ar panaikinti gyvenamąsias vietoves, nustatyti ir keisti jų teritorijų ribas, suteikti ir keisti pavadinimus gyvenamosioms vietovėms rengiamas, teikiamas ir svarstomas šio Reglamento nustatyta tvarka.

257. Įsigaliojus Tarybos sprendimui dėl pritarimo pasiūlymams, savivaldybės vykdomoji institucija paskelbia savivaldybės interneto svetainėje konsultavimosi vietą, laiką ir jo laikotarpį.

___________________________